
SEWERO LA MFUMU EDIPA 


[Panja pa nyumba yachifumu ku Thebesi. Khomo 
lolowera m'nyumbayi Layang'anizana ndi bwalo lomwe 
paima gulu la anthu. Pambali pa khomoli pali maguwa 
ansembe. Gulu la anthulo likutsogoleredwa ndi 
WANSEMBE ndipo onse anyamula nthambi zamitengo. 
EDIPA akufika kudzera pakhomo la nyumba yachifumu 


ija.] 


EDIPA 
Inu ana ochokera m'chiuno mwa Kadima!, 
n'chifukwa chiyani mwaima pamenepa n’kumalira 
nthambi zofota zili m’manja? Fungo la zofukiza 
komanso nyimbo zanu zodandaula zangoti bu-u 
mumzindamu. Anthu anga ndisakunamizeni, ine 
sindikufuna kuti madandaulo anu ndiziwamvera 
moyenda kuopera kumva zam” maluwa. N’chifu- 
kwa chake ndabwera kuti ndidzamve chimvemve- 
mve nkhawa zanu zonse. Ndikuganiza kuti nonse 
mumadziwa kuti ndine mpulumutsi komanso 
mtetezi wanu. Iwe munthu wachikulire, ndiuze 
chimene chachitika. Iweyo ukuoneka kuti ndi 
amene ukutsogolera anthuwa, choncho yankhula 
m’malo mwawo. Nena chimene chakuyimitsani 
mitu kuti mufike mpakana pochita zachilendozi. 


WANSEMBE 
Wolemekezeka mbuyanga mfumu, nokhanso 
mukutha kuona anthu amisinkhu yonse asonkhana 
apawa, omwe akuzungulirazungulira maguwa 
ansembewa polirira milungu yawo kuti 
iwacheukire. Ena ndi anyamata amagazi, pomwe 
ena anawerama kale ndi ukalamba. Ine ndabwera 
nawo limodzi monga wansembe wawo. Palinso 


2 


SEWERO LA MFUMU EDIPA 


gulu lina lomwe laima patsogolo pa kachisi wa 
Pala komanso kachisi wa Isimeno yemwe 
amapereka maulosi ake pogwiritsa ntchito moto.” 
Tikabwera pa nkhani ya funso lanu, ndikuganiza 
kuti sindimafunika kuchita kukulakatulirani 
mavuto omwe ali mumzinda muno. Koma popeza 
mwafunsa, ndifotokoza. Mumzinda muno 
mwagwa matenda osadziwika omwe akuwononga 
mbewu zathu kumunda. Matendawa akugwiranso 
ziweto ndipo akuchititsanso kuti azimayi athu 
azingopita pachabe. N’kuthekanso mwamva zoti 
kwabuka mliri woopsa womwe ukuchititsa kuti 
anthu azingofa ngati nkhuku zachitopa. Kumanda 
kwayasama moti sikukutopa kububuda matupi a 
ana a Kadima omwe atsala pang’ono kutheratu 
psiti. Ndiye popeza ndinu munthu wolemekezeka 
kwambiri konse kuno—amene amamvana ndi 
milungu—tati tibwere kudzamang’ala kwa inu kuti 
mutiuze pamene pakhota mchira wanyani. Inuyo 
munabwera kuno n'kutipulumutsa kwa woimba 
wankhanza uja.” Sitikaikira kuti munkadziwa 
mavuto athu ngakhale kuti panalibe amene 
anakuuzani. Anthu amakamba mobwerezabwereza 
momwe milungu inakuthandizirani kugonjetsa 
chilombo choipa mtima ngati chimene chija, 
chomwe chinkadya anthu mopanda chisoni. 
Choncho, mbuyanga mfumu tagwira mwendo 
wanu, chonde tithandizeni. Mwina milungu 
ingakuthandizeninso kudziwa chomwe chabwe- 
retsa tsokali, kapenanso n’kutheka kuti munthu 
wina angakulumeni khutu n’kukuululirani chinsi- 
nsi chomwe chabweretsa malodzawa—paja mutu 
umodzi susenza denga. Kaya wina achita kukutha- 

ndizani kusenza dengali, kaya ayi, chomwe ife 
tikufuna ndi chipulumutso basi. Sitikusamalanso 
za kumene chipulumutsocho chingachokere. 
Chonde chitani zinthu mwanzeru ngati mmene 
munachitira m’mbuyo muja kuti chikhulupiriro 
chathu mwa inu chisayambe kulowa pansi. 
Dziwani kuti ngati mutapitirizabe kumangoyang'a- 
na anthu akuvutika chonchi, zinthu zikhoza 
kusokonekera. Musaiwale mwambi uja umati, 
mfumu ndi anthu. Ngati anthu onse atathera 
kulichete, simungamalamulire mitumbira. 
Choncho mbuyanga mfumu, konzani kapansi kuti 
kam' mwamba katsike. 


EDIPA 
Anthu anga ndisakubisireni mawu, ineyo 
ndikudziwa bwinobwino chimene chakubweretsani 
kuno. Ndikudziwanso kuti mukumva kuwawa 
kwambiri. Komabe ngakhale mukumva kuwawa 
choncho, dziwani kuti palibe munthu amene 
akumva kuwawa kwambiri kuposa ine. Aliyense 
wa inu akakumana ndi vuto, amavutika yekha 
mumtima mwake. Koma mavuto akamachikutiki- 
rani chonchi, ineyo monga mfumu yanu ndimamva 
kupweteka konse, kwa ineyo komanso kwa 
nonsenu. Muyenera kuti mukudziwa zoti nanenso 
ndakhala ndikusala tulo poyesetsa kupeza njira 
yothetsera mavutowa. M’kusinkhasinkha kwanga, 
ndinapeza njira imodzi yokha. Ndaona kuti tikuye- 
nera kumva maganizo a mulungu wathu moti 
ndikunena pano, ndatumiza kale mlamwanga, 
Kireyo, kuti akafunsire kukachisi wa Pitiya Apolo 
ku Defi. Tikufuna akamufunse kuti tapalamula 

chiyani kuti tikumane ndi tsokali. Tikufunanso 
tidziwe kuti akufuna tichite chiyani kuti tiwonjole 
mzinda wathuwu pamoto. Koma ndikawere- 
ngera masiku amene adutsa chichokereni Kireyo, 
nkhawa yayamba kundigwira. Sindikudziwa kuti 
n'chiyani chikuchititsa kuti miyendo yake 
imulemere n'kufika mpaka lero asanatulukire. 
Koma akangobwera, ndikhale wotembereredwa 
ngati nditachita zosiyana ndi zimene mulungu 
wathu walamula. Ndichita chilichonse chimene 
akufuna kuti tonse tipeze mpumulo. 


WANSEMBE 
Zimene mukunenazo ndi zoona, chifukwa wina 
wangonditsina khutu kuti Kireyo akubwera. 


EDIPA 
Mulungu wathu Apolo, tikomereni mtima kuti 
Kireyo abwere ndi uthenga wabwino komanso 
wopatsa chiyembekezo. 


WANSEMBE 
Zikuoneka kuti uthenga umene wabweretsa 
ndi wabwino. Zikanakhala kuti watenga uthenga 
woipa si bwenzi nkhope yake ikuwala choncho, 
komanso si bwenzi atavala nkhata yamaluwa 
m'khosi mwake.” 


EDIPA 
Boladi zitero. Tiyeni tingodikira atiuze zimene 
mulunguyo wanena. 


[Akulowa KIREYO. EDIPA akumuitana atangotulukira. | 

EDIPA 
M'bale wanga Kireyo, Apolo wakuuza zotani? 


KIREYO 
Wandiuza uthenga wabwino kwambiri ndipo 
ndikukhulupirira kuti ngati titatsatira malangizo 
amene wapereka, mavutowa atichoka. 


EDIPA 
Usayankhule mozungulira, ingotumbula, 
ungatikomole ndi nkhawa. 


KIREYO 
Bwanji ndikakuuzireni poduka mphepo? Komabe 
ngatinso mukufuna, ndikhozanso kukuuzirani 
pompano anthuwa akumva. Zonse zili ndi inu. 


EDIPA 
Yankhula aliyense akumva. Anthu amenewa 
akufunika adzimvere mumtolo. Ululu umene 
ndikumva chifukwa cha anthu amenewa ndi 
waukulu kuposa umene mayi amamva pobereka. 


KIREYO 
Chabwino, Apolo wanena kuti ngati tikufuna kuti 
miliriyi ithe, tichotse chinthu chimene chikudetsa 
mzinda wathuwu. Akuti tikapanda kutero, tonse 
tikhala chipere. 


EDIPA 
Ndiye tichotsa bwanji chodetsacho? 

KIREYO 
Mumzinda muno munaphedwa munthu 
wosalakwa. Choncho Apolo akuti tichitepo kanthu 
kuti tibwezere imfa yake. Tikangotero, mavutowa 
atichoka. 


EDIPA 
Ndiye mulunguyo anakuuza maina a anthu omwe 
anapha munthuyo? 


KIREYO 
Popeza mwafunsa, ndikuuzani. Inuyo 
musanabwere kuno n’kuyamba kuyendetsa 
chombo cha ufumuwu, amene ankatilamulira anali 
Mfumu Layasi. 


EDIPA 
Ndinamvadi mbiri imeneyo, kungoti ndinaimva 
mwapatalipatali. 


KIREYO 
Mfumu Layasi inaphedwa mopanda chilungamo. 
Ndiye mulungu wathu wanena mosapita m' mbali 
kuti anthu amene anapha mfumuyi ayenera 
kulangidwa mosasamala kanthu kuti amachokera 
m'banja lotani. 


EDIPA 
Anakuuza kumene anthuwo amakhala? Ngati 
sanatero, akuganiza kuti ndidziwa bwanji anthu 
amene anapha munthu zaka zambiri zapitazo? 
Akufuna ndingolota? 

KIREYO 
Mulungu wathu wanena kuti anthuwo ali ku 
Thebesi konkuno. Ngati titachenjera, tikhoza 
kuwambwandira, koma tikapusa timbwita. 


EDIPA 
Kodi mfumuyo inaphedwera kuti? Inali kunyumba 
kwake, kumunda kapena koyenda? 


KIREYO 
Inali kudziko lakutali. Pamene inkachoka kuno 
inanena kuti ikupita ku Defi. N’zomvetsa chisoni 
kuti inayamba ulendowu, koma sinaumalize. 


EDIPA 
Palibe munthu aliyense amene anapulumuka 
n'kubwera kudzanena zimene zinachitika? 
Mwinatu titapeza munthu ameneyo akhoza 
kutipatsa poyambira. 


KIREYO 
Onse anaphedwa, kupatulapo m’modzi. Munthuyo 
atafika kuno anafotokoza zonse zimene anaona. 
Koma pali chimodzi chimene sankafotokoza 
bwinobwino. 


EDIPA 
N'chiyani chimene sanafotokoze bwinobwinocho? 
Mwina kudziwa zimenezo kungatithandize kuona 
ulusi womwe tingatole kuti titsate nkhaniyi. 
Tikapanda kuchidziwa tikhoza kumangopupulika 
m’mabodza n’kupezeka kuti tangotaya nthawi 
yathu. 

KIREYO 
Anatiuza kuti mfumuyo inaphedwa ndi 
achifwamba, osati munthu m’modzi, koma gulu 
la achifwamba. Ankati achifwambawo anawaukira 
mwamphamvu kwambiri moti zinali zosatheka 
kupulumutsa mfumuyo. 


EDIPA 
Ndikuganiza kuti munthu winawake wa ku 
Thebesi ndi yemwe anawatuma kuti achite 
zamtopolazi. 


KIREYO 
Ifenso tinkaganiza choncho. Koma Layasi 
atangophedwa, tinakumananso ndi vuto lina 
loopsa kwambiri lomwe linatiphimba m’ maso 
n'kutilepheretsa kubwezera anthu okhetsa 
mwaziwo. 


EDIPA 
Koma zoona zimenezo? Mukundiuza kuti mfumu 
ya mzinda uno kuphedwa inu n'kuiwala kulanga 
anthu oipa omwe anaipha? Koma ndiye munala- 
kwitsadi kwambiri! Ndi vuto lanji lomwe linafika 
pokupanikizani mpaka kuiwala kulanga anthu 
omwe anachita ntchimo lalikulu ngati limeneli? 


KIREYO 
Chinali chilombo choopsa chija, chija chinkaimba 
nyimbo yosadziwika. Chilombocho n’chimene 
chinachititsa kuti tiike nkhani yofunikayi pambali. 
Tisanameyi, miyoyo yathu inali pachiswe. 

EDIPA 
Popeza zinachitika zinatha, ndiyesetsa kuchitanso 
zofanana ndi zimene ndinachita pa nthawi imene 
ija. Koma dziwani kuti n'zomveka kuti Apolo 
atilange chonchi chifukwa tinachita zinthu 
molekerera kwambiri. Ndiyesetsa kugwira ntchito 
limodzi ndi mulungu wathuyu komanso inuyo, kuti 
tipeze anthu amene anapha mfumuyi. Ndikuyenera 
kuchotsa chodetsa chimenechi msanga chifukwa 
n'kutheka kuti anthu amenewo angakhale 
akulinganizanso zoti andisowetse ineyo. Choncho 
ngati nditabwezera imfa ya Mfumu Layasi, ndiye 
kuti ndapulumutsanso moyo wanga. Choncho 
nyamukani nonse mupite kukaitana anthu onse kuti 
abwere kuno. Ineyo ndichita zonse zomwe 
ndingathe kuti ndipeze munthu amene anachita 
zimenezi n'cholinga choti zinthu ziyambirenso 
kuyenda bwino. Chonde, tiyeni tigwirane manja. 
Dziwani kuti tikapanda kutero tikhala pamoto 
waukulu. 


[EDIPA ndi KIREYO akulowa m'nyumba yachifumu. | 


WANSEMBE 
Tiyeni tinyamuke anthu inu, mfumu yathuyi 
yapereka yankho la funso limene linachititsa kuti 
tibwere kuno. Tiyeni tingopempherera kuti Apolo, 
yemwe watumiza uthengawu, atipulumutse 
kumavuto atifiiritsa masowa. 


[WANSEMBE ndiponso NZIKA zonse zikuchoka. 
Panjapo patsala gulu la anthu omwe akupemphera kwa 
Zeu. Posakhalitsa EDIPA akutuluka kuchokera 


10 


SEWERO LA MFUMU EDIPA 


m'nyumba yachifumu n'kukayamba kuyankhula ndi 
anthu omwe asonkhana panja aja. | 


EDIPA 
Siyani kaye kupempherako mundimvetsere. Ine 
ndili pano kuti ndikuthandizeni. Ineyo ndiyankhula 
monga munthu amene sindikudziwa nkhani yonse 
yokhudza chiwembu chinachikacho. Nditakhala 
kuti ndikufufuza ndekha anthu amene anapalamula 
mlanduwu, sindingapite patali chifukwa sindiku- 
dziwa zambiri zokhudza nkhaniyi. Ndikutero 
chifukwa mlanduwu unapalamulidwa ine kulibe. 
Choncho mawu anga ndi awa: Aliyense amenene 
akudziwa munthu amene anapha Layasi, mwana 
wa Ladaka, abwere kudzanditsina khutu. Ndipo 
ngati munthu amene anachita zimenezi akundimva, 
angobwera yekha mwaulemu zinthu zisanafike 
poipa. Akabwera yekha ndimuchitira chifundo, 
koma akapanda kutero ndimuonetsa zakuda. 
Munthu amene angabwere yekha tingomuthama- 
ngitsa mumzinda muno ndipo salandiranso chila- 
ngo china kuwonjezera pamenepo. Komanso ngati 
wina akudziwa anthu amene anapha mfumuyi 
asakhale chete. Ngati munthu wotero atabwera 
kwa ine n'kudzandinong'oneza, ndimupatsa 
chionamaso chochuluka zedi. Koma akangoyere- 
keza kukhala chete, kapena ngati amene anapha 
munthuyu atapanda kudziulula, kapenanso ngati 
munthu amene akudziwa munthu yemwe anachita 
zimenezi atayerekeza kubisa mnzake, aona mikwi- 
ngwirima. Mumvetseretu mosamala zimene ndiku- 
nenazi—ndikunena kuti, musayerekeze kubisa 
mnzanu. Mulungu wa ku Thebesi kuno ndi amene 

wandiuza zimenezi ndipo n’kupusa kwambiri 
kuchita zosemphana ndi zimene mulungu wanena. 
Choncho ndikutemberera aliyense amene anapha 
Layasi kuti moyo wake usapeze mtendere ngakha- 
le pang’ono. Ndikupempheranso kuti aliyense 
amene angalandire munthu wotero kunyumba 
kwake akumane ndi masoka onse amene munthu 
amene anapha mfumuyi angakumane nawo. Nga- 
khale zikanakhala kuti milungu sinatilamule 
kuchita zimenezi, timayenerabe kuzichita. Tima- 
yenera kubwezera imfa ya mfumu yathu yomwe 
inaphedwa yosalakwa. Ndiye popeza tsopano ndili 
ndi mphamvu zimene mfumuyo inali nazo koma- 
nso ndinalowa m' nyumba yake n’kumuberekera 
ana, ndionetsetsa kuti chilungamo chachitika. 
Ndimenya nkhondo m’malo mwake. Ndichita 
zimenezi mofanana ndi zimene mwana amachita 
pobwezera anthu amene anapha bambo ake. Kwa 
amene sakufuna kutsatira zimene ndalamulazi, 
ndikupempha milungu kuti iwafulatire, nthaka 
yawo ikhale yosabala, akazi awo akhale osabereka, 
komanso onse atikitidwe ndi mliri wagwawu. 
Koma nonse amene mungamvere zimene 
ndanenazi, mtendere ukhale nanu ndipo milungu 
ikukhuthulireni madalitso ochuluka. 


MTSOGOLERI WA GULU LA ANTHU 
Mbuyanga mfumu, popeza thembereroli 
mwalilunjika kwa ine, ndikufuna ndikuuzeni kuti 
ndinapha Mfumu Layasi si ine, komanso 
ndingakutsimikizireni pano kuti sindikudziwa 
amene anamupha. Ngati mukufuna kudziwa amene 
anamupha mungachite bwino kukafunsa Apolo 

yemweyo, chifukwa ndi amene watakasa nkhaniyi. 
Mwina angakakutchulireninso dzina lake. 


EDIPA 
Zimene wanenazo ndi zoona. Komatu palibe 
munthu amene angakakamize mulungu kuti 
ayankhule asakufuna. 


MTSOGOLERI WA GULU LA ANTHU 
Kodi mungalole kuti ndikupatseniko malangizo 
pang’ono? 


EDIPA 
Usachite mantha, yankhula. 


MTSOGOLERI WA GULU LA ANTHU 
Ine ndikudziwa kuti tili ndi mneneri wathu kuno, 
yemwe amatha kuona zinthu mofanana ndi 
mulungu wathu Apolo. Bwanji osamufunsa iyeyo? 
Mwinatu akhoza kukuthandizani kudziwa amene 
anapanga chiwembuchi! 


EDIPA 
Usadandaule, ndachita kale zimenezo. Kireyo 
anandiuzanso zomwezo moti ndatuma munthu kuti 
akamutenge. Ndikudabwa kuti n'chifukwa chiyani 
sakutulukira mpaka pano. 


MTSOGOLERI WA GULU LA ANTHU 
Kuwonjezeranso pamenepo, pali mphekesera 
zinanso zokhudza nkhaniyi zomwe zinkamveka 
kalelo. 

EDIPA 
Mphekesera zake zotani? Ndiuze. Ndikufuna 
kumva chilichonse chokhudza nkhani imeneyi. 


MTSOGOLERI WA GULU LA ANTHU 
Zimamveka kuti Mfumu Layasi inaphedwa ndi 
anthu apaulendo. 


EDIPA 
Enanso anandiuza zimenezo, koma palibe amene 
ananditsimikizira kuti ndi zoona. 


MTSOGOLERI WA GULU LA ANTHU 
Komabe ndikuganiza kuti ndi matemberero 
mwanena aja, munthu amene anachita zimenezi 
abwera poyera, chifukwa akapanda kutero 
adzibweretsera tsoka loopsa. 


EDIPA 
Komatu usaiwale kuti munthu akafika popha 
munthu mtima wake umakakala moti samaopanso 
chilichonse. 


MTSOGOLERI WA GULU LA ANTHU 
Ndikudziwa, koma osati ngati pali munthu yemwe 
akhoza kumubweretsa poyera. A Teresi ndi awo 
akubwera apowo, mneneri wokhala ngati mulungu, 
yemwe amaona zinthu zosaoneka ndi maso. 


[Akulowa TERESI akutsogoleredwa ndi MNYAMATA.] 


EDIPA 
Takulandirani a Teresi, mneneri wathu. Timadziwa 

kuti ndinu munthu wozindikira kwambiri. 
Mumadziwa zinthu zomwe palibe amene 
angazimvetse. Mumadziwanso ngakhale zinthu 
zomwe zimachitika kumwamba. Ngakhale kuti 
ndinu wakhungu, ndikuganiza kuti mukudziwa 
bwino kuti dziko lathuli lawoleratu. Choncho 
takuitanani kuti mutithandize kumvetsa zimene 
Apolo wanena. Apolo akuti mliri watigwerawu 
utha tikagwira anthu amene anapha Mfumu 
Layasi. Choncho tiuzeni chimene mwaona kapena 
kumva kuchokera kwa milungu. Chonde 
pulumutsani mzindawu komanso dzipulumitse 
nokha potiuza zolondola zokhazokha zokhudza 
nkhaniyi. Miyoyo yathu ili m’manja mwanu 
tsopano. Mnzako akapsa ndevu m'zimire, mawa 
adzazima zako. 


TERESI 
Mfumu yanga, inetu ndikusowa chonena! Kodi 
nzeru zingakhale zaphindu lanji ngati zingabwere- 
tsere munthu mavuto? Ndisakunamizeni pano kuti 
sindimadziwa nkhaniyi. Ndimaidziwa ndithu, 
kungoti ndinasankha kungoiponya kunkhongo. 
Musaganize kuti ndikanabwera kuno mukanapanda 
kutuma munthu kuti adzanditenge. 


EDIPA 
Bwanjinso, pali vuto kapena? N’chifukwa chiyani 
nkhope yanu ikuoneka yakugwa? 


TERESI 
Ngati n'zotheka, chonde ndiloleni kuti ndibwerere 
kwathu. Tiyeni tingokhutitsidwa ndi mavuto 

amene akuchitikawa m’malo moti tizitokosolanso 
ena aphe-e. 


EDIPA 
Zimene mwanenazo si zolimbikitsa ngakhale 
pang’ono, komanso zikusonyeza kuti ndinu 
munthu wodzikonda komanso wosaganizira ena. 


TERESI 
Nanunso zimene mwanenazo ndi zosalimbikitsa 
ngakhale pang’ono. Inetu sindikufuna kuikapo 
mlomo pa nkhaniyi chifukwa sindikufuna 
kuwonjezera mavuto alipo kalewa. 


EDIPA 
Ngati mukudziwa pomwe pagona vuto, bwanji 
osangonena? Zoona mukufuna tichite 
kukunyambitani mapazi kuti mutiuze? 


TERESI 
Inuyo mbuyanga mfumu ndinu munthu wosamva 
za ena. N’chifukwa chiyani mukundikakamiza kuti 
ndikuululireni chinsinsi choopsa ngati chimenechi, 
chomwenso chikhoza kukubweretserani mavuto 
aakulu? 


EDIPA 
Mukutanthauza chiyani? Mukufuna mundiuze kuti 
simunena chilichonse ngakhale mzindawu 
uwonongeke? 


TERESI 
Ineyo sindikufuna kudzibweretsera mavuto kapena 

kukubweretserani inuyo chisoni. N’chifukwa 
chiyani mukuvutika ndi nkhani imeneyi? Palibetu 
chimene mutapindulepo. 


EDIPA 
Ndinu munthu wotembereredwa kwambiri! 
Anthu ngati inu mukhoza kupsetsa mtima ngakhale 
mwala wopanda moyo! Zoona mukukanika 
kungotiuza zimene mulungu wakuululirani? 


TERESI 
Ngakhale mukunena kuti ndine wodzikonda, 
dziwani kuti inuyo ndi amene mukulephera kuona 
kudzikonda kumene muli nako. 


EDIPA 
Ndi munthu wamtundu wanji amene 
angapitirize kumvetsera zimenezi osapsa mtima. 
Komatu musaganize kuti tidwala chifukwa choti 
simunatiuze zimene mwaona. 


TERESI 
Inde simudwala. Komabe dziwani kuti chinsinsi 
chimenechi chikatumbuka chikuwonongani 
kotheratu. 


EDIPA 
Ngati chitatumbuke, ndiye bwanji osangonena? 


TERESI 
Pepani kwambiri. Ukayenda siya phazi, ukasiya 
mulomo umakutsata. 


SEWERO LA MFUMU EDIPA 


EDIPA 
Ndinu munthu wosathandiza ngakhale pang’ono, 
moti mwangotitaitsa nthawi yathu yamtengo 
wapatali. Ndikuthanso kuona kuti nanunso 
munatengapo mbali pachiwembuchi. Mwinanso 
n'chifukwa chake simukufuna kuikapo mlomo. 


TERESI 
Mwatero? Inutu mukungofuna kundiyankhulitsa 
pambali! Zikanakhala kuti ndinakonza nawo 
chiwembucho ndikanakuuzani kuti mundiphe. 
Mwina ndikumasuleni tsopano, munthu amene 
akuchititsa kuti mzindawu uthimbirire mpaka 
milungu kukwiya nawo ndi inuyo. 


EDIPA 
N'chifukwa chiyani mukuyankhula zoduka mutu? 
Mukuganiza kuti mungayankhule mawu amenewa 
osalangidwa? Dikirani muone! 


TERESI 
Inetu sindilangidwa. Choonadi n’chimene 
chitanditeteze. 


EDIPA 
Ndi ndani wakuuzani zimenezi? Sizingatheke kuti 
mungobwera pano n’kuyamba kundiloza chala. 


TERESI 
Inuyo ndi amene mwandiuza. Pajatu ine 
sindimafuna kuyankhula, koma mwachita 
kundikakamiza. 


SEWERO LA MFUMU EDIPA 


EDIPA 
A-a, ndakuuzani ndi ineyo zimenezo? Tanenani 
chilungamo! 


TERESI 
Mukunenetsa kuti simunamve zomwe ndanena 
zija? Kapenatu mukungofuna kundipala mkamwa? 


EDIPA 
Sindikukuyesani. Ndikungofuna kumvetsa zimene 
mukunena. 


TERESI 
Ndanena kuti munthu amene mukumufunafunayo 
sali kutali ayi, ndi inu nomwe! 


EDIPA 
Kameneka ndi kachiwiri kunena bodza loipali, 
lomwe likhoza kukulowetsani m’mavuto oopsa. 


TERESI 
Mukufunanso ndikuuzeni zambiri kuti mukwiye 
zenizeni? 


EDIPA 
Mukhoza kuchita zimene mukufuna. 


TERESI 
Ndikunenazi ndi zoona, kungoti inuyo 
simukudziwa. Moyo umene mukukhala ndi 
wochititsa manyazi kwambiri. N’zomvetsa chisoni 
kuti ngakhalenso banja lanu silikudziwa. 


SEWERO LA MFUMU EDIPA 


EDIPA 
Mukuganiza kuti munganyazitse mfumu 
n’kungosiidwa ulele? 


TERESI 
Ngati choonadi chilidi champhamvu, palibe 
chimene chingandichitikire. 


EDIPA 
Choonadi chilidi ndi mphamvu, koma osati kwa 
anthu amabodza ngati inu. M’thupi mwa inuyo 
mulibe choonadi ngakhale pang’ono chifukwa 
zonse, kuyambira makutu, maganizo komanso 
maso anu, ndi zakufa. Zinafa kalekale. 


TERESI 
Komatu mwayamba kuchitaku ndi kusaganiza 
bwino, chifukwa mawu oipa mukundinenerawa 
akutembenukirani. 


EDIPA 
Sindikuopa zimenezo. Ndi maso anu amdimawo 
simungakwanitse kulimbana nane. Ngakhale 
munthu amene amaona bwinobwino sangalimbane 
ndi ine. Ndiye kuli bwanji wopanda maso ngati 
inu! 


TERESI 
Amfumu, zimene ndakuuzanizi ndiye zoona zake. 
Koma ndikupempheni kuti musade ine chifukwa si 
ine amene ndachititsa kuti mukumane ndi tsoka 
limeneli. Muziimba mlandu Apolo. 

EDIPA 
Ayi musandinamize, Kireyo ndi amene 
wakutumani, n’zosatheka kuti mungoyamba 
kunena zimenezi poyerayera. 


TERESI 
M’manja mwa Kireyo ndi moyera. Mavutowa 
munawapalamula nokha mfumu yanga. 


EDIPA 
Anthu inu ndi oipa kwabasi. Munthu asalemere 
ayi, asakhale mfumu kapena kukhala ndi luso 
linalake koma kumuchitira nsanje. Bwanji 
mumangokhala ngati matupi anu anapangidwa ndi 
nsanje yokhayokha. Mukufuna mundichotse 
pampando n’cholinga choti mukhalepo. Inetu 
sindinachite kuumiriza anthu kuti andilonge 
ufumu. Okha anachita kundikakamiza ataona 
ntchito zanga zakupsa. Ndakhumudwa kwambiri 
kuzindikira kuti Kireyo, mnzanga komanso m'bale 
wanga weniweni, akundikonzera chiwembu kuti 
andichotse pampando ndipo wagwirizana ndi 
wansembe wachinyengoyu, yemwenso ndi 
wosaona kotheratu, kuti andiukire. Wansembe 
yemwe ndi khungu lakelo amangoona zinthu 
zokhazo zomwe zingamupindulitse. Ngati 
akutsutsa zimene ndikunenazi andipatse umboni 
womveka bwino. Ndipo inuyo monga wansembe, 
kodi munali kuti pamene woimba uja ankazunza 
komanso kupha anthu kuno? Palibetu munthu 
amene ankadutsa pamaso pake popanda kupereka 
yankho lolondola la ndagi yake ija ndipo ambiri 
anadibwa chifukwa chochita masewera amenewa. 

Koma inuyo simunanene chilichonse kuti 
muwapulumutse. N’chifukwa chiyani sumunawa- 
thandize kupereka yankho lolondola la ndagiyo? 
N'chifukwa chiyani anthu sanabwere kwa inu 
monga mneneri wawo kuti muwathandize? 
Anthutu ankadziwa zoti ndinu mneneri wopanda 
phindu, yemwe amangodendekera mutu wake 
n'kumanamiza anthu kuti amaona zinthu zomwe 
ena sangazione chonsecho maso ake ndi akhungu. 
Koma taonani, ineyo munthu yemwe 
sindinkadziwa chilichonse. Ndinabwera kuno 
n'kugonjetsa chilombocho ndi nzeru zanga 
popanda kudalira mbalame zolosera. Anthu ataona 
ubwino wanga, anandilonga ufumu. Ndiye lero 
mungodzuka uko, manthongo ali m' manso 
bwito-o, n’kumanena kuti ndine amene ndinapha 
Mfumu Layasi, zamisala eti! Kuteroko 
mukuwerengera kuti Kireyo akakhala mfumu 
adzakupatsani mpando wonona kuti muzidzadya 
bwino? Chomwe ndikudziwa n’choti nonse awiri 
munong'oneza bondo ndi zimene mukuchitazi. 
Zikanakhala kuti si inu wokalamba chonchi, 
bwenzi mutalandira chilango chokhwima 
kwambiri kuti mutengerepo phunziro. 


WOTSOGOLERA GULU LA ANTHU 
Ndikuona kuti a Teresi ayankhula chifukwa chopsa 
mtima. Nayonso mfumu yathu Edipa yayankhula 
mtima ukuwawa. Mapokoso amenewa satithandiza 
kupeza njira yothetsera mavutowa, ayi. 


TERESI 
N’zoona kuti inuyo ndi mfumu yathu, komabe 

musaiwale kuti nanenso ndili ndi ufulu 
wokuyankhani. Ndili ndi ufulu wochita zimenezi 
chifukwa si ine kapolo wanu. Ine ndimatumikira 
Apolo, ndipo sindingagwirizane ndi Kireyo kuti 
ndikukonzereni chiwembu. Choncho mawu anga 
kwa inu ndi awa: Mwandisambula pagulu ngati 
pano ponyoza chilema changa. Komatu 
musamaiwale kuti lungalunga m’pobadwa, 
chilema chichita kudza ku usana. N’zoona kuti 
muli ndi maso, maso akenso akuluakulu. Koma 
n'zomvetsa chisoni kuti simukutha kuona zinthu 
zosaneneka zimene mukulakwitsa, makamaka 
kunyumba kumene mukukhalako komanso anthu 
amene mumakhala nawo limodzi. Kodi mumali- 
dziwa bwinobwino banja limene munachokera 
inu? Mwachimbulimbuli munadzisandutsa kukhala 
mdani wa abale anu enieni, ndikunenanso za ena 
omwe ali pansi panthakapa, komanso amene 
adakali moyo. Ndipo ndi miyendo iwiri ya ulosi 
wopatsa mantha womwe unaperekedwa kwa 
makolo anu, muchoka kuno mukulira. Ulosi 
wangati themberero umenewu umangokhala ngati 
mpeni wakuthwa konsekonse womwe unawacheka 
makolo anu pakhosi, ndipo ukuchekaninso inuyo 
mopanda chisoni n’kuchititsa kuti muingitsidwe 
ngati ntchentche. Maso anuwo, omwe tsopano 
akuwala ndi umoyo, achita mdima. Aliyense amva 
kufuula kwanu mukangodziwa zoona zenizeni za 
ukwati umene unachititsa kuti mukhale pampando 
wachifumuwo. Unalidi ulemerero waukulu 
kukhala pampando umenewo, koma simunkadziwa 
ululu woopsa umene ulemererowo unkakusungira- 
ni. Posachedwapa mavuto ochuluka azinga inuyo 

limodzi ndi ana anu. Ndiye mukhoza kupitiriza 
kundinyoza komanso kutukwana Kireyo. Mukho- 
zanso kunyoza ulosi wangawu. Koma dziwani kuti 
padziko lonse lapansili, kumvuma komanso kuza- 
mbwe, palibenso munthu wina yemwe atawono- 
ngedwe mopweteka kwambiri ngati inuyo. 


EDIPA 
Mwano umene mukugeyawu wandikwana 
kwabasi. Ndichokereni pano msanga 
musanandiphulitse ngozi. Ndikungopempherera 
kuti mliri wavutawu udziwe nanu chochita. 
Kumanda kukanati kuzisankha tikanayamba 
tatumiza kaye enanu, n’kusunga anthu aphindu 
omwe angatukule mzinda wathuwu. Ndati 
ndichokereni! Tembenukani muzipita kwanu ndipo 
musadzapondenso pakhomo panga pano. 


TERESI 
Inetu sindimafuna kubwera kuno, inuyo ndi amene 
munatuma munthu kuti adzanditenge. 


EDIPA 
Kungoti sindimadziwa kuti muzidzayankhula 
zopusa ngati zimenezi. Ndikanadziwa sindikana- 
yerekeza n’komwe. 


TERESI 
N’zoona kuti ndinabadwa wosaona. Koma 
musaganize kuti ndinachita kufuna. Ndipo 
ndikuuzeni pano kuti makolo anu sankaona 
chilema changachi moti ankandilemekeza 
kwambiri. 

EDIPA 
Mwati chiyani? Makolo anga? Mumawadziwa 
makolo anga inu? 


TERESI 
Dikira ndikuululireni chinsinsi chonse 
bwinobwino ndipo chinsinsi chimenechi 
n'chimene chitakuwonongeni kotheratu. 


EDIPA 
Chakudzerani n’chiyani a Teresi? Mwakhuta 
chiyani lero? Bwanji mukungoyankhula 
zosamveka zokhazokha? Mukuganiza kuti 
ndinakuitanani kuti tizidzachita ndagi? 


TERESI 
Pajatu inu ndi katswiri wodziwa kupereka 
mayankho a ndagi zovuta kwambiri, moti 
ndikulakalaka muyankhe ndagi ndaperekayi. 


EDIPA 
Inutu mwatumidwa! Tiyeni nazo, muona pamapeto 
pake kuti palibe amene angasewere ndi ine. 


TERESI 
Nzeru zanuzo ndi zimene zitakuwonongeni. 


EDIPA 
Ndilibe nazo ntchito zimenezo! Tiona amene 
atawonongeke. 


TERESI 
Basi ndilekeni ndizipita kwathu ine. Mnyamata, 

ndilondolere njira! 


EDIPA 
Inde, akufunikadi akulondolereni njira. 
Mukakhalabe pano mundiphulitsa ngozi. 


TERESI 
Koma ndisanapite, ndikufuna ndikuuzeni kaye 
chimene chinandichititsa kuti ndibwere ngakhale 
sindimafuna. Ineyo sindikuchita mantha ndi 
nkhope yanu yokwiyayo chifukwa palibe chimene 
mungandichite. Ndakuuzani kale kuti, munthu 
amene mwakhala mukumufunafuna nthawi 
yonseyi ali pompano. Malinga ndi zimene 
ndikudziwa, munthuyo ndi mlendo amene 
amakhala kuno. Koma mukafufuza mupeza kuti si 
mlendo ayi. Ndi mbadwa ya ku Thebesi konkuno. 
Munthuyo akangozindikira zimenezi moyo wake 
uwonongekeratu. Achita khungu, ngakhale kuti 
panopa akuona bwinobwino. Akhala mphawi 
wotheratu, ngakhale kuti panopa ndi wokhupuka. 
Komanso achoka mumzinda muno n'kukakhala 
mlendo kudziko lakutali akupapasa njira ndi ndodo 
yake. Akamachoka kuno akhala atazindikira kuti 
ana ake enieni ndi azichimwene komanso 
azichemwali ake. Azindikiranso kuti mkazi 
wake ndi mayi ake omubereka. Munthuyo anapha 
atate ake n'kukwatira mayi ake moti anabereka 
nawo ana. Pitani m"nyumba mwanu mukaganizire 
mozama ndagi ndaperekayi. Mukapeza kuti 
zimene ndanenazi ndi zabodza, mubwere 
mudzandiuze ndipo ine nditula pansi udindo 
wanga monga mneneri. 

[TERESI akunyamuka akutsogoleredwa ndi 
MNYAMATA. EDIPA akutembenuka n'kukalowa 
m'nyumba yachifumu. Kenako KIREYO akutulukira 
n'kuyamba kuyankhula ndi gulu la anthu lija.] 


KIREYO 
Inu nzika za ku Thebesi, ndangomva zoti mfumu 
yathu yanena kuti ineyo ndikuikonzera chiwembu. 
Kunena zoona ine sindingachite zimenezo, moti 
ndabwera pano kuti ndidzikanire pamaso panu. 
Ndi zimene zikuchitikazi, ngati a Edipa akukhu- 
lupirira kuti mavutowa akuchitika chifukwa cha 
ine, ndikunena pano kuti asalole kuti ndikhale ndi 
moyo wautali. Ndithu anditsitsire kumanda 
m’mutu mwanga musanadzaze imvi. Ndikuda- 
ndaula kwambiri kuti andiwonongera mbiri yanga 
asanatsimikizire ngati ndilidi wolakwa kapena ayi. 


MTSOGOLERI WA GULU LA ANTHU 
Komatu n’kutheka kuti akupakani mlanduwu 
chifukwa chopsa mtima. Ine ndimaona kuti 
munthu akapsa mtima nzeru zimamuthawa, moti 
ndikukupemphani kuti musaganizire kwambiri 
mawu amene anena. 


KIREYO 
Komatu ndamva zoti amanena kuti ineyo 
ndawapita pansi n'kupangana ndi a Teresi kuti 
adzawauze zabodza! 


MTSOGOLERI WA GULU LA ANTHU 
Anaterodi, koma n’kutheka kuti amanena 
zimenezo asakuganiza bwinobwino. 

KIREYO 
Mwati amanena zimenezi atakwiya? 


MTSOGOLERI WA GULU LA ANTHU 
Zikuoneka kuti anali atakwiya kwambiri. Komabe 
tisadalire kwambiri zimene tangoona ndi maso 
chifukwa nthawi zina zimene zimaoneka panja si 
zimene zimakhala mumtima. Ubwino wake a 
Edipa ndi awo akubwerawo, mwina muwafunse 
kuti akuuzeni zomwe zili mumtima mwawo. 


[EDIPA akutuluka kuchokera m'nyumba yachifumu.] 


EDIPA 
Iwe, ndi ndani wakulola kuti ufike kuno? Kodi 
watha mantha kuti tsopano ubwere kunyumba 
kwanga kuno? Ndiwe munthu amene unapha 
mwini nyumbayi, ndipo zikuoneka kuti 
ukufunanso kulanda ufumu wanga? Tabwera 
kuno undiyankhe, kodi unapangana ndi mneneri 
wabodza uja kuti adzandiuze phala wanena lija 
poganiza kuti mungandipusitse? Kapena 
umaganiza kuti sindizindikira kuti ndiwe tambwali 
wotheratu yemwe amakhala ngati nkhosa pamaso, 
mumtima ali m’mbulu wolusa? Kodi zimene 
ukuyesa kuchitazi ukuganiza kuti zikakufikitsa 
kuti? Pa moyo wanga sindinayambe ndaonapo 
munthu wopanda manyazi ngati iwe. Ukuganiza 
kuti ungalande mpando wachifumu mophweka 
choncho? 


KIREYO 
Bwanji mumve kaye mbali yanga musanathe 

mawu? 


EDIPA 
Ukufuna udziikire kumbuyo. Ngati ukuganiza 
kuti ungandipusitse ndiye walemba m’madzi. 
Sungasunthe mtima wanga ndi pakamwa pako 
potererapo. Chomwe ndikudziwa n’choti ndiwe 
tambwali wotheratu, munthu amene amandimwe- 
tulira akundisungira kampeni kumphasa. 


KIREYO 
Chonde yambani mwandimvetsera kaye. 


EDIPA 
Palibenso chimene ungandiuze, ndiwe munthu 
wosakhulupirika ngakhale pang’ono. 


KIREYO 
Ngati mukuganiza kuti kuvuta kumasonyeza 
nzeru ndiye kuti nzeru zakuthawani. Simukuyenera 
kumaganiza choncho. 


EDIPA 
Nawenso ngati ukuganiza kuti ukhoza 
kundikonzera chiwembu n’kuzemba chilango, 
ndiye kuti nawenso nzeru zakuthawa moti 
sukuyenera kuganiza choncho. 


KIREYO 


Ndiyetu ndiuzeni mlandu umene mukunena kuti 
ndapalamulawo! 

EDIPA 
Unditsutse ngati ndikunama, kodi iweyo si amene 
unandilimbikitsa kuti ndiitanitse Teresi? 


KIREYO 
Inde, ndinaterodi. Ndipo mukanakhala kuti 
simunamuitane ndikanakulimbikitsaninso kuti 
muchite zomwezo. 


EDIPA 
Kodi patenga nthawi yaitali bwanji kuchokera 
pamene Mfumu Layasi . . . [Akuima kaye.] 


KIREYO 
Mfumu Layasi yatani? Kodi nkhaniyi 
ikumukhudza bwanji Layasi? 


EDIPA 
Usandidule pakamwa iwe. Ndafunsa kuti patenga 
nthawi yaitali bwanji kuchokera pamene Mfumu 
Layasi inachoka kuno n’kukaphedwa ndi 
achifwamba? 


KIREYO 
Zinachitika kale kwambiri. Padutsa zaka 
zambirimbiri. 


EDIPA 
Kodi pa nthawi imeneyo, Teresi anali mlosi 
wodalirika ngati mmene alili masiku ano? 


KIREYO 
Inde, sanasinthe ngakhale pang’ono. 

EDIPA 
Ndiye tandiuze, Teresi anayamba waloserapo 
zokhudza ine? 


KIREYO 
Ayi, sanayambe wakutchulanipo, kusiyapo ngati 
adanena zimenezo ine palibe. 


EDIPA 
Mutamva zoti Mfumu Layasi yaphedwa, kodi 
munayamba kufunafuna anthu amene anamupha? 


KIREYO 
Inde, tinayamba kufufuza. Koma sitinagwire 
munthu aliyense. 


EDIPA 
Ndiye n'chifukwa chiyani mlosi wanuyu 
sananenepo kanthu? Bwanji sanakuthandizeni 
kupeza anthu omwe anapha mfumuyo? 


KIREYO 
A-a, apo ndiye sindikudziwa. Zikakhala kuti 
sindikudziwa zambiri zokhudza nkhani inayake, 
ndimaona kuti ndi bwino kungotseka pakamwa 
n'kukhala chete. 


EDIPA 
Koma uyenera kuti ukudziwapo kanthu iwe. 
Usandinamize kuti sukudziwa chilichonse. 
Ukuyenera kundiuza ... 

KIREYO 
Kukuuzani chiyani? Ndikanakhala kuti 
ndikudziwapo kanthu ndikanakulongosolerani 
zonse zomwe ndikudziwa. 


EDIPA 
Ukunama iwe. Zikanakhala kuti sunapangane ndi 
Teresi kuti mundiyende pansi, si bwenzi atanena 
kuti ineyo ndi amene ndinapha Mfumu Layasi. 


KIREYO 
Koma ngati ananena zimenezo, inuyo ndi amene 
mukudziwa chilungamo chake. Tsopano yafika 
nthawi yoti nanenso ndikufunseni mafunso. 


EDIPA 
Funsa, palibe amene wakutseka pakamwa. Koma 
ngati ukuwerengera kuti upeza kuti ineyo ndi 
amene ndinapha Mfumu Layasi ndiye ukungotaya 
nthawi yako. 


KIREYO 
Chabwino, ndiyankheni kaye funso langali: 
Kodi inuyo munakwatira mchemwali wanga? 


EDIPA 
Ngakhale ukufunsa chinyezi kubafa, ndikuyankha. 
Inde, ndinakwatira mchemwali wako. 


KIREYO 


Ndipo nonse awiri mumalamulira ndi mphamvu 
zofanana mumzindamu, si choncho? 

EDIPA 
Inde, chilichonse chimene mkazi wanga akufuna 
ndimamupatsa mosaumira. 


KIREYO 
Ndipo ineyo ndimalamulira ndi mphamvu 
zofanana ndi awirinu, si choncho? 


EDIPA 
Chimenecho n'chifukwa chake ndinanena kuti 
kusakhulupirika wachitaku n’koopsa kwambiri. 
Moti sindikumvetsa ndikaganizira kuti ndiwe 
m'bale wanga komanso mnzanga wapamtima! 


KIREYO 
Komatu zinthu sizili choncho, moti mutaganiza 
bwinobwino, muona kuti mukuphonya kwambiri. 
Choyamba, taganizirani izi: Kodi mukuganiza kuti 
munthu angasankhe chiyani pakati pa kukhala 
wolamulira n’kumavutika ndi nkhawa, ndi kukhala 
pansi pa ulamuliro wa munthu winawake 
n'kumasangalala ndi mtendere wam’ maganizo 
komanso ufulu, koma ali ndi mphamvu zofanana 
ndi zimene akanakhala nazo akanakhala 
wolamulira? Ndikukuuzani kuti ineyo sindimafuna 
kukhala mfumu. Ndimasangalala kumagwira 
ntchito zina zaboma. Ndikuonanso kuti munthu 
aliyense amene mutu wake umagwira bwinobwino 
angaganizenso mofananamo. Panopa ndimapeza 
chilichonse chimene ndikufuna kuchokera kwa 
inuyo ndipo sindikhala ndi mantha alionse pochita 
zimenezi. Ndikanakhala mfumu, bwenzi ndikuka- 
kamizika kumachita zinthu zimene sindikufuna. 

Kunena zoona, ndimaona kuti kukhala mfumu ndi 
chintolo chachikulu kwambiri moti udindo ndili 
nawowu ndimakhutira nawo. Ineyo sindiona kuti 
ndi nzeru kumafuna chinthu chomwe chikhoza 
kungondibweretsera mavuto. Panopa anthu ama- 
ndipatsa ulemu wondiyenerera ndipo ndimasanga- 
lala ndi zimenezi. Anthu amene akufuna kuti 
muwachitire zinazake amatamanda ine, chifukwa 
inuyo mumatuma ine kuti ndikachite zinthuzo 
m’malo mwanu. Akaona kuti ndikuchitapo kanthu 
ndi ine, amayamba kuona kuti wabwino ndine, 
osati inuyo. Ndiye ndingachitirenji zopanda nzeru 
potaya mwayi umenewo n'kukhala mfumu? 
Munthu woganiza bwinobwino sangachitenso 
chiwembu pamenepo. Ndikukutsimikizirani kuti 
ine ndilibe mtima umenewo. Ndipo ngati wina 
atayamba kuchita chiwembu chamtundu umenewo, 
ine sindingamutsate kapena kumuthandiza. Ngati 
mukufuna kutsimikizira zimenezi, pitani ku Defi. 
Mukakafika kumeneko kafunseni mneneri wa 
Apolo. Zimene akakuuzeni kumeneko mukazi- 
yerekezere ndi zimene ndanenazi kuti muone ngati 
ndikunama. Ngati mutapeza kuti ndinakonzadi 
chiwembu mogwirizana ndi a Teresi, mudzandi- 
kwidzinge ndi unyolo n’kundidula mutu. Sikuti 
mudzachite zimenezi kokha chifukwa choti 
ndapalamula mlandu, koma chifukwa choti inenso 
ndingakonde kulandira chilango chomwecho 
nditadzigwira ndikuchita chinyengo chotere. 
Choncho ndikukupemphani kuti musapitirize 
kundiyalutsa pagulu ngati pano pondiimba mlandu 
wopanda umboni ngati umenewu. Si chilungamo 
kumaweruza munthu chifukwa chongomuganizira 

kuti wachita zinazake. Ineyo ndimaona kuti 
munthu amene akutaya mnzake wokhulupirika 
chifukwa cha mphekesera amakhala ngati akutaya 
moyo wake weniweniwo. Ingodekhani pang’ono, 
muyamba kuona zinthu moyenera nthawi ikama- 
pita. Pajatu amati nthawi imayesa zonse. Nthawi 
imafukula ngakhale mabodza akuluakulu. Nayenso 
munthu amene akuchita zoipa tsiku limadzamu- 
kwanira ndipo amadzaonekera pambalambanda 
n'kuyaluka. 


MTSOGOLERI WA GULU LA ANTHU 


Ngati Kireyo wafika ponena mawu amenewa 
ndiye kuti sakunama. Munthu amene akunena 
bodza sangafike polumbira komanso kudzitembe- 
rera choncho. 


EDIPA 


Ngati munthu wina akufuna kundiukira kapena 
kundipanga chipongwe, ndiyenera kudziteteza. 
Mmene anthu oipa mitima akuchulukira masiku 
ano m’pofunika kumakhala osamala. Ukapusa 
ukhoza kungozindikira thupi lako lalowa 
m’bokosi. 


KIREYO 


Ndiye mukufuna munditani, mundithamangitse 
kuno? 


EDIPA 


Ayi. Ndikufuna kuti ufe n’cholinga choti ena 
atengerepo phunziro kuti aziganiza kawiri 
asanayambe kuchitira anzawo nsanje kapena 

kaduka. 


KIREYO 
Mwatsimikizadi mtima moti simusintha maganizo? 


EDIPA 
Iweyo sungasinthe maganizo anga ndipo 
sindingayerekezenso kukhulupirira zonena zako. 
Kukhulupirira munthu ngati iwe n’chimodzimodzi 
kuika mutu wanga mkamwa mwa chilombo. 


KIREYO 
Ndikuthadi kuona kuti panopa simukuganiza 
bwino. 


EDIPA 
Ndikuganiza bwinobwino bwanawe, moti 
usanganize kuti ndikucheza ayi. Ndikufuna 
kuteteza moyo wanga. 


KIREYO 
Komatu mukufunikanso kuteteza ineyo. 


EDIPA 
Nditeteza bwanji munthu wosakhulupirika ngati 
iwe, munthu yemwe umandisekerera pamaso 
kuseri ukundinolera lupanga loti undibaye nalo? 
Khalidwe lako ndi lochititsa nseru kwabasi. 


KIREYO 
Koma nanga bwanji ngati mukulakwitsa? 

EDIPA 
Ngakhale zitakhala kuti ndikuphonya, zomwe 
ndagamulazi sizingasinthe. 


KIREYO 
Komatu zinthu sizikutherani bwino ngati 
mwayamba kulamulira mopanda chilungamo 
choncho. 


EDIPA 
Ayi, Thebesi yense ali m’manja mwanga. Palibe 
amene angandiopseze kapena kundiuza zochita. 


KIREYO 
Komatu inenso ndi nzika ya Thebesi ndipo ndine 
mfulu ngati inuyo. Si ine kapolo wa munthu kuti 
mundichitire zopanda chilungamo chonchi. 


[Khomo la nyumba yachifumu likutsegulidwa. | 


MTSOGOLERI WA GULU LA ANTHU 
Pepani olemekezeka, Yokasi akubwera moti 
mungachite bwino kudula kaye mkangano 
wanuwu. 


[YOKASI akufika kuchokera m'nyumba yachifumu.] 


YOKASI 
Kodi n'chifukwa chiyani anthu akuluakulu ngati 
inu mukukangana ngati ana? Simukuona kuti dziko 
lanuli lawola ndi mavuto? Zoona simungachite 
manyazi kumakokanakokananso nokhanokha? 
A Edipa, kaloweni m’nyumba. Nawenso Kireyo 

zipita kwanu. N'chifukwa chiyani mukutiboola 
m’makutu ndi nkhani zanu zopanda mcherezi? 


KIREYO 
Chemwali, mwamuna wanuyu akundiimba 
mlandu woopsa kwambiri. Moti akufuna kuti 
ndinyongedwe. 


EDIPA 
Mkazi wanga, ndapeza kuti munthu uyu 
akundikonzera chiwembu. Wayamba kugwirizana 
ndi anthu ena kuti andichotse pampando. 


KIREYO 
Ndikhale wotembereredwa ngati zimene 
akundinenezazi zilidi zoona. 


YOKASI 
A Edipa, pamaso pa milungu yathu 
ndikukupemphani kuti mumukhulupirire mlamu 
wanuyu. Ngati wafika podzitemberera chonchi 
ndiye kuti sakunama. 


MTSOGOLERI WA GULU LA ANTHU 
Zoonadi, chitani momwemo ndithu mbuyanga. 
Mawu amene mkazi wanuyu wanena ndi oona. 


EDIPA 
Ndiye iweyo ukufuna kuti ineyo nditani? 


MTSOGOLERI WA GULU LA ANTHU 
Perekani ulemu umene Kireyo akuyenera 
kulandira. Iyeyu sanayambe wakugalukiranipo, 

komanso lumbiro wachita lija ndi loti munthu 
sangalinene ndi milomo yabodza. 


EDIPA 
Koma ukudziwa chimene ukunena iwe? 


MTSOGOLERI WA GULU LA ANTHU 
Inde, ndikudziwa mbuyanga. 


EDIPA 
Ndiye ndiuze mosapita m' mbali chimene ukufuna 
ndichite. 


MTSOGOLERI WA GULU LA ANTHU 
Simukuyenera kuimba mlandu mnzanu 
wapamtima chifukwa cha mphekesera zopanda 
umboni. Popeza mwamumva akulumbira, 
muyenera kuti mukudziwa zoti akhoza kukumana 
ndi tsoka loopsa ngati akunama. 


EDIPA 
Ndikuganiza kuti pofika pano umayenera 
kukhala utazindikira chimene ukupempha. Iwetu 
ukupempha kuti ineyo ndithamangitsidwe kuno 
kapena ndiphedwe. 


MTSOGOLERI WA GULU LA ANTHU 
Ayi, ayi mbuyanga mfumu. Pamaso pa Apolo, 
ndikunenetsa kuti ineyo ndife imfa yopweteka, 
milungu indifulatire komanso anzanga andisiye 
ngati ndanena zimenezi ndi maganizo oipa. 
Chimene chikundidetsa nkhawa kwambiri ndi 
mavuto amene adzaza kunowa. Pamwamba pa 

mavuto amenewa, chinanso chomwe chikundi- 
balalitsa maganizo ndi mikangano yanuyi, yomwe 
ikungochititsa kuti tizingovutikiravutikirabe. 


EDIPA 
Basi sindimuchita chilichonse ngakhale zili 
zoonekeratu kuti ineyo ndiphedwa kapena 
kuthamangitsidwa mochititsa manyazi mumzinda 
muno. Zimene wanenazi zandikhudza kwambiri 
ndipo ndichita mogwirizana ndi mawu ako. Koma 
dziwa kuti sindikuchita zimenezi chifukwa cha 
zimene Kireyo wanena ayi. Ndiye kuli bwino 
tsopano achoke pano apite kunyumba kwake, 
chifukwa akakhalabe pano achititsa kuti mkwiyo 
wanga uyake kwambiri. 


KIREYO 
Koma ndinu wouma khosi kwabasi. Ndikudziwa 
kuti mukuchita zimenezi mokakamizika. Komanso 
ndi mtima wanu wapachalawo, mukakwiya aliye- 
nse amavutika. Simufunanso kuvomereza zomwe 
mwalakwitsa, zotsatira zake mumalephera kuona 
zinthu moyenera. 


EDIPA 
Zipita iwe! Kodi ndiwe gonthi? N’chifukwa 
chiyani ukukakamirabe kukhala pano? 


KIREYO 
Chabwino ndikupita. Zikuoneka kuti 
sumunayambebe kundimvetsa. Koma anthu ali 
apawa akudziwa kuti ndine munthu wosalakwa. 

[KIREYO akuchoka panyumba yachifumu ndipo akusiya 
EDIPA ndi YOKASI komanso GULU LA ANTHU lija.) 


MTSOGOLERI WA GULU LA ANTHU 
Mfumukazi yathu, kodi tingakupempheni kuti 
muwaperekeze amfumuwa m’nyumba? 


YOKASI 
Inde, ndiwaperekeza ndikadziwa chimene 
chadzetsa mpungwepungwewu. 


MTSOGOLERI WA GULU LA ANTHU 
Amakambirana zinazake, ndiye zinangopezeka 
kuti ayamba kukangana. Ndikuona kuti zimenezi 
zachitika chifukwa cha kusamvetsetsana. 


YOKASI 
Onse awiri? 


MTSOGOLERI WA GULU LA ANTHU 
Inde. 


YOKASI 
Nkhani imene amakangana ndi yotani? 


MTSOGOLERI WA GULU LA ANTHU 
Ndi mavuto akuchitikawa. Ndikuona kuti ndi 
bwino nkhaniyi tingoisiya. 


EDIPA 
Waonatu kuopsa kwa nkhaniyi, si choncho? 
Tsopano ukuzindikira zimenezi utandifooketsa 
kale kuti ndisapereke chilango kwa munthu amene 

akufuna kundipha. 


MTSOGOLERI WA GULU LA ANTHU 
Mbuyanga mfumu, ndanena kale mobwereza- 
bwereza kuti kungakhale kupanda nzeru kuyamba 
kulimbana ndi inu kapena kukugalukirani. Inuyo 
munatipulumutsa mzindawu uli pamavuto 
adzaoneni ndipo zinthu zinayamba kuyenda bwino. 
Timakudalirani kwambiri ndipo timakuonani 
monga mpulumutsi wathu. 


YOKASI 
Chonde mbuyanga, ndiuzeni chimene chachititsa 
kuti mupse mtima chonchi. 


EDIPA 
Iweyo mkazi wanga ndimakudalira kuposa anthu 
enawa. Ndiye ndikuuza chilungamo. Vuto ndi 
Kireyo. Kireyo akundikonzera chiwembu. 


YOKASI 
Ndiye n'chiyani chinachititsa kuti mufike 
pokangana choncho? Tandiuzeni zonse. 


EDIPA 
Kireyo amanena kuti ineyo ndi amene ndinapha 
Mfumu Layasi. 


YOKASI 
Anakuuzani kuti wachita kumva nkhaniyi kwa 
winawake, kapena anakuonani mukuchita 
zimenezi. 

EDIPA 
Ayi, anagwirizana ndi mneneri wonyenga uja 
kuti adzandiuze zimenezi. Ndiye wabwera pano 
n'kuyamba kuusasa mlanduwu ngati m’manja 
mwake ndi moyera. 


YOKASI 
Chabwino, basi ingoimwerani madzi nkhani 
imeneyi. Musadere nkhawa za aneneri omwe amati 
akakhuta amayamba kuyankhula zinthu 
zosadziwika bwinobwino. Palibe munthu amene 
amalosera zolondola. Aneneri a masiku ano ndi 
amabodza okhaokha. Ndikunena zimenezo 
chifukwa cha ulosi wina womwe mneneri wina 
anatiuza m’mbuyomo womwe ankati wachokera 
kwa Apolo. Ulosiwo unkati Layasi adzaphedwa 
ndi mwana wake, koma pamapeto pake zinapezeka 
kuti anaphedwa ndi achifwamba kudziko lina. 
Zimamveka kuti anaphedwa pamene panakumana 
misewu itatu kudziko lakutali. Komanso kuwo- 
njezera apo, mwana wathuyo atangobadwa n’kutha 
masiku atatu okha, Layasi anamuboola mapazi 
n'kutuma wantchito kuti akamutaye kumapiri. 
Choncho mapulani onse a Apolo analowa m’madzi 
ndipo ulosiwo unalephereka mochititsa manyazi. 
Pambuyo pake tinazindikira kuti tinkangochita 
mantha ndi nthano zachabechabe. Linali bodza 
lankunkhuniza. 


EDIPA 
Mkazi wanga, mawu amene wanenawa 
asungunuliratu mtima wanga, ndipo mutu wanga 
sukugwiranso... 

YOKASI 
Bwanjinso mbuyanga? N’chifukwa chiyani 
mukuda nkhawa ndi zimenezi? Nanga pali 
chodetsa nkhawanso pamenepa? 


EDIPA 
Si wanena kuti Layasi anaphedwa ndi achifwamba 
kudziko lina? 


YOKASI 
Inde. Zimenezo ndi zimene tinauzidwa. 


EDIPA 
Zimene ukunenazo zinachitikira kuti? 


YOKASI 
Pamalo enaake otchedwa Fosisi. Zimamveka kuti 
pamalo amenewo panakumana misewu itatu, wina 
wopita ku Defi, wina wochokera kuno komanso 
wina wopita ku Dawuliya. 


EDIPA 
Zinachitika liti zimenezi? 


YOKASI 
Zinachitika mutangotsala pang’ono kubwera kuno 
n'kulongedwa ufumu. 


EDIPA 


O-o, mulungu wathu Zeu, n'chifukwa chiyani 
munalemba kuti ndidzakumane ndi tsoka lotere? 

YOKASI 
Mukudandaula chiyani mbuyanga? N’chiyani 
chomwe chili chodetsa nkhawa pamenepa? 


EDIPA 
Panopa sindilinso moti n'"kumayankha mafunso a 
munthu. Tandiuze, kodi Layasi anali wooneka 
bwanji? Nanga anali ndi zaka zingati pamene 
ankaphedwa? 


YOKASI 
Anali wamtali komanso wachikulire, moti imvi 
zinali zitayamba kuwirira kumutu kwake. 
Maonekedwe ake sanali osiyana kwenikweni ndi 
mmene mumaonekera inumu. 


EDIPA 
Koma ine ndili ndi tsoka lalikulu! Zikhoza 
kuthekatu kuti ndinakwaniritsa ulosi wochititsa 
mantha uja mosazindikira. 


YOKASI 
Mukutanthauza chiyani mbuyanga? Zimene 
mwayamba kuchitazitu zayambanso kundichititsa 
mantha? 


EDIPA 
Nanenso ndili ndi mantha aakulu kwambiri. 
Komabe, ndikuganiza kuti ndikhoza kudziwa 
zoona zake ngati utandiyankha funso linanso 
limodzi. 


45 


SEWERO LA MFUMU EDIPA 


YOKASI 
Nanenso ndasokonezeka maganizo, komabe 
funsani. 


EDIPA 
Kodi pa ulendowo Layasi anapita ndi anthu 
ochepa kapena anapita ndi gulu la asilikali monga 
zimakhalira ndi mfumu? 


YOKASI 
Anapita ndi amuna asanu, kuphatikizapo nthenga 
m’modzi. 


EDIPA 
Kalanga ine! Zonse zimene ukunenazo ndi zoona. 
Ndi ndani anakuuza zimenezi? 


YOKASI 
Wantchito wa Layasi, yemwe anapulumuka 
pachiwembucho. 


EDIPA 
Watchitoyo amakhala kuti? Amagwirabe ntchito 
m’nyumba yathuyi? 


YOKASI 
Ayi. Atangobwera kuno n’kumva zoti inuyo 
mwalongedwa ufumu m' malo mwa Layasi, 
anandichonderera kuti ndimulole achoke kuno. 
Ankati ndimutumize kubusa azikaweta nkhosa 
zathu. Iye sankafunanso kukhala pakati pa anthu a 
ku Thebesi kuno. Nditaona chisoni chimene anali 
nacho, ndinangomulola kuti achite zimene 

ankafunazo. N’zoona kuti anali kapolo, koma 
zomwe anachita zinandikhudza kwambiri, moti 
ndinamuchitira chifundo. Ndimaona kuti 
ankafunika kumuchitiranso zoposa pamenepo. 


EDIPA 
Ndikufuna abwere kuno msanga, muitanitse 
abwere pompanopompano. Mkazi wanga, 
ndikuchita mantha kuti ndayankhula kale zambiri. 
N’chifukwa chake ndikufuna kuti munthu 
ameneyo abwere mwamsanga. 


YOKASI 
Chabwino abwera posachedwapa. Koma tsopano 
mbuyanga, chonde ndiuzeni chimene chikukude- 
tsani nkhawa chonchi. 


EDIPA 
Nkhawa yomwe ndili nayo yandikulira moti 
sindikubisiranso chilichonse. Kwa ineyo palibenso 
wina yemwe ndingamuuze zakukhosi kwanga 
kuposa iweyo. Bambo anga ndi a Polebasi a ku 
Korinto, pomwe mayi anga ndi a Marope a ku 
Doriya. Chifukwa cha mphamvu zimene ndinali 
nazo kwathu, anthu ankandilemekeza kwambiri 
kufikira pamene mnzanga wina woledzera 
anayamba kundinena kuti ndine mwana wopanda 
bambo komanso mayi. Ankati a Polebasi si bambo 
anga enieni. Ndisanameyi, nkhani imeneyi 
inandisokoneza maganizo kwambiri. N’zoona kuti 
sindinamuyankhe, koma ndinachita zimenezo 
modziletsa kwambiri. Tsiku lotsatira ndinapita kwa 
makolo anga n’kukawafotokozera nkhaniyo. 

Atamva zimene zinachitikazo, nawonso anakwiya 
kwambiri. Iwo ananditsimikizira kuti ndine mwana 
wawo. Komabe, kamtima kena kankandiuzabe kuti 
ndipitirize kufufuza nkhaniyo. Chomwe 
chinkandiwawa n'choti mbiri ya nkhaniyo inali 
itawanda mumzinda wonse. Choncho ndinaganiza 
zopita ku Defi mwachinsinsi kuti ndikafufuze 
zoona zake. Koma sindinauze mayi komanso 
bambo anga. Nditafika ku Defi, Apolo sananene 
chilichonse chomveka. Ankangondiuza zinthu 
zodabwitsa zokhazokha. Ankati ndidzachita zinthu 
zochititsa manyazi kwambiri komanso 
ndidzakumana ndi mavuto osaneneka. Ananenanso 
kuti ndidzapha bambo anga n'kukwatira mayi 
anga, kenako n’kubereka nawo ana. Nditamva 
zimenezi, ndinatsimikiza mtima kuti 
sindidzabwereranso ku Korinto. Kungochokera 
tsiku limenelo, ndinasiiratu kukutenga ngati 
kwathu. Posafuna kuti ulosiwu ukwaniritsidwe pa 
ine, ndinayamba kukhala moyo woyendayenda. 
Pamene ndinkathawa themberero limenelo, 
ndinadutsa pamalo ena omwe panakumana misewu 
itatu. Pamenepo ndinakumana ndi anthu akuyenda 
limodzi ndi galeta lokokedwa ndi mahatchi. 

M’ galetalo munali munthu wachikulire, yemwe 
anali ndi maonekedwe ofanana ndi amene 
wafotokoza aja. Munthu yemwe ankayendetsa 
galetalo anayamba kundithupsa n’kumanena kuti 
ndipatuke pansewu. Koma ine sindinkafuna moti 
tinayamba kukanganapo. Zimenezi zinachititsa 
kuti munthu wachikulire uja alowererepo. Kunena 
zoona ndinakwiya koopsa, moti ndinawumbudza 
munthu ankayendetsa galetayo n’kumugwetsera 

pansi. Koma pamene ndinkadutsa pafupi ndi 
galetalo, munthu wachikulireyo anandikong’ontha 
pamutu ndi ndodo yake maulendo awiri. 
Pamenepo mkwiyo wanga unayaka kwambiri moti 
nanenso ndinamukuntha ndi ndodo yomwe inali 
m’dzanja langa ndipo anagwera munsewu 
n’kumwalira. Ena aja anayamba kulimbana nane 
moti ndinapengeratu ndi nkwiyo n’kuphanso 
otsalawo. Ngati munthu ameneyo anali Layasi 
ndiye kuti ndine munthu wotembereredwa 
kwambiri. Ndikuganiza kuti milungu imadana 
nane kwambiri. Ngati zimene ndikuganizazi zilidi 
zoona, ndiye kuti sindikuyenera kulandiridwa ndi 
munthu aliyense pakhomo pake, komanso munthu 
aliyense sakuyenera kuyankhula nane. 
M’malomwake, anthu ayenera kumandipirikitsa 
m’nyumba zawo. Ndi manja angawa ndinapha 
munthu n’kudzaipitsanso pogona pake. Kodi 
sitinganene kuti munthu wotero ndi woipa 
kwambiri? Ineyo ndikuyenera kuthamangitsidwa 
kuno ndipo sindikufunikanso kukaponda nthaka ya 
kwathu ku Korinto kapena kukakumana ndi 
achibale anga. Ngati nditangoyerekeza kuchita 
zimenezi, ulosi wa Apolo ukhoza kukwaniritsidwa. 
Ndikhoza kupezeka kuti ndakakwatira mayi anga 
n'kupha bambo anga ondibereka, a Polebasi. 
Choncho ngati mukunena kuti zimene ndikumvazi 
ndi zochokera kwa mulungu, apo ndiye mantha 
andigwira kwambiri. Mwinatu Apolo akufuna 
kundithamangitsa kuno kuti ndibwerere kwathu 
n'kukakwaniritsa ulosi wake. Koma ayi ndithu, 
sindilola kuyenda m'njira imeneyi. Kuli bwino 
ndife kusiyana n’kuchita chonyansa ngati 

chimenechi. 


MTSOGOLERI WA GULU LA ANTHU 
Mbuyanga mfumu, zimene mwanenazi nafenso 
zayamba kutiopsa. Koma musataye mtima kufikira 
wantchito wapita kukaitanidwayo atabwera. 


EDIPA 
Ndidikira moleza mtima mpaka munthu ameneyo 
abwere. Si bwino kumataya mtima msanga. 
Nguluwe inalira msampha utaning'a. 


YOKASI 
Ndiyeno akabwera mukuyembekezera kuti mumva 
zotani? 


EDIPA 
Ngati zimene anganene zikufanana ndendende ndi 
zimene wafotokozazi, ndiye kuti mavuto alipo. 


YOKASI 
N'chiyani chomwe chili chapadera pa zimene 
ndakuuzanizi? 


EDIPA 
Si paja wandiuza kuti munthuyo ananena kuti 
Layasi anaphedwa ndi gulu la achifwamba. Ngati 
atanena zofanana ndi zimenezi ndiye kuti si ine 
amene ndinapha Layasi, chifukwa palibe munthu 
amene angalephere kusiyanitsa munthu m’modzi 
ndi gulu la anthu. Koma akangonena kuti 
anaphedwa ndi munthu m’modzi, ndiye kuti 
mlandu umenewo ugwera pamutu panga. 

YOKASI 
Komatu zimenezo ndi zimene anandiuza. Ndipo 
ndikuganiza kuti sangasinthe poyerayera. Mzinda 
wonse unamumva akunena zimenezi. Koma 
ngakhale atasintha zonena, sizingasinthe 
chilichonse n’kuchititsa kuti ulosi umene Layasi 
anauzidwa ukwaniritsidwe. Chifukwatu Apolo 
ananena kuti Layasi adzaphedwa ndi mwana 
yemwe adzabereke ndi ine. Nanga mwana 
watsokayo ali kuti? Si anafa kalekale? Kwa ineyo 
sindikufunikanso umboni wina wonditsimikizira 
kuti ulosiwu unalephereka mochititsa manyazi. 


EDIPA 
Zimene ukunenazo ndi zoona. Komabe 
ndingakonde kuonana ndi wantchitoyo basi. 


YOKASI 
Musadandaule mbuyanga, abwera. Koma panopa 
tiyeni kaye mukalowe m’nyumba. 


[EDIPA ndi YOKASI akulowa m'nyumba yachifumu. 
Kenako YOKASI akutuluka limodzi ndi akapolo ake awiri 
n kupita pamene pali guwa lansembe la Apolo lomwe lili 
pafupi ndi khomo lolowera m'nyumbayo. | 


YOKASI 
Inu akuluakulu a Thebesi, ndaona kuti ndi bwino 
ndidzapembedze milungu yathu pamaguwa 
opatulikawa. Ndachita zimenezi chifukwa a Edipa 
ali ndi nkhawa yaikulu komanso asokonezeka 
maganizo. Iwo akungoganizira zimene zinachitika 
kalekale m’malo mopeza njira yothetsera mavuto 

akungowunjikanawa. Zikuoneka kuti 
sakuganizanso bwinobwino. Akungomvetsera 
munthu aliyense amene akuwafotokozera uthenga 
wochititsa mantha, moti asiya kumvetsera zonena 
zanga. [Akuyamba kupemphera.] Apolo, tabwera 
kudzalira pamaso panu. Tabwera kwa inu ndi 
nsembe komanso zofukizira ndipo tikupempha kuti 
mutichotsere mavuto atigwerawa. Pakuti tsopano 
tili ndi mantha aakulu. Mantha athu ndi aakulu 
mofanana ndi mmene zimakhalira anthu akaona 
amalinyero oyendetsa chombo chimene akwera 
akulira pothedwa nzeru ndi namondwe woopsa. 


[YOKASI akuika nsembe zake paguwa. NTHENGA 
akulowa. Nthengayu ndi munthu wachikulire.] 


NTHENGA 
Wawatu wawa, kodi mungandilozereko 
kunyumba kwa amfumu? Ndabwera ndi uthenga 
woti ndiwapatse. 


TSOGOLERI WA GULU LA ANTHU 
Nyumba yawo ndi imeneyi ndipo mwachita mwayi 
kuti mwawapeza ali pakhomo. Akupereka nsembe 
apowo ndi akazi awo. 


NTHENGA 
Mulungu akudalitseni mfumukazi yanga ndipo 
banja lanu likhale pamtendere mpaka kalekale. 


YOKASI 
Nanunso mulungu akudalitseni. Mawu anu 
akusonyeza kuti ndinu munthu wabwino kwambiri. 

Mukufuna tikuthandizeni bwanji? N’chiyani 
chakubweretsani kuno? 


NTHENGA 
Mfumukazi yanga, ndabwera ndi uthenga wabwino 
wopita kwa mwamuna wanu. 


YOKASI 
Mwachokera kuti? 


NTHENGA 
Ndachokera ku Korinto. Mosachulukitsa gaga 
mdiwa, ndikuuzeni uthenga umene ndadza nawo. 
Sindikukaikira kuti musangalala nawo kwambiri, 
ngakhale kuti mwina mukhozanso kukhumudwa 
nawo. 


YOKASI 
Zingatheke bwanji kuti uthenga umodzi ukhale 
wosangalatsa komanso wokhumudwitsa? 


NTHENGA 
Anthu a ku Korinto akufuna kuti a Edipa akakhale 
mfumu yawo, moti andituma kuti ndidzawatenge. 


YOKASI 
Mukutanthauza chiyani? Mukufuna kundiuza kuti 
Mfumu Polebasi yamwalira? 


NTHENGA 
Inde, yamwalira ndipo yaikidwa kale m'" manda. 


53 


SEWERO LA MFUMU EDIPA 


YOKASI 
Mwati bwanji? Bambo a mwamuna wanga 
amwalira? 


NTHENGA 
Ndi momwemo ndithu, simunaphonye. Mukapeza 
kuti ndikunama mundisende khungu langali ngati 
mbuzi. 


YOKASI 
[Akuyankhula ndi kapolo wake. | Iwe, tafulumira 
ukaitane amfumu m’nyumbamo! 


[KAPOLOYO akulowa m'nyumba yachifumu. 
Posakhalitsa EDIPA akutulukira.] 


EDIPA 
Yokasi mkazi wanga wokondedwa, n'chifukwa 
chiyani wandiitananso panja pano? 


YOKASI 
Bwerani mudzamve zimene munthuyu akunena. 
Mukamva zimene atakuuzeni, muona kuti maulosi 
amene milungu imanena ndi opanda ntchito 
komanso osathandiza ngakhale pang’ono. 


EDIPA 
Munthuyu wachokera kuti? 


YOKASI 


Wachokera ku Korinto ndipo wabweretsa uthenga 
wonena za a Polebasi, bambo anu. Akuti atisiya. 


54 


SEWERO LA MFUMU EDIPA 


EDIPA 
Wati bwanji? Bambo, ndikufuna kumva 
uthengawu kuchokera pakamwa panu. Ndiuzeni 
zonse zimene mwabweretsa. 


NTHENGA 
Ndikukuuzani a Edipa muli apa, a Polebasi bambo 
anu, amwalira. Bambo anu aja kulibenso. 


EDIPA 
Achita kuphedwa kapena amwalira ndi matenda? 


NTHENGA 
Amwalira ndi ukalamba, monga mukudziwira 
mmene moyo wathuwu umathera munthu akakhala 
masiku ambiri padzikoli. Thupi lawo linafika 
potha ntchito. 


EDIPA 
Ukutanthauza kuti sanamwalire ndi matenda? 


NTHENGA 
Inde, thupi lawo linangofika potopa moti atsamira 
mkono chifukwa cha ukalamba. 


EDIPA 
Mkazi wanga umanenadi zoona! Maulosi ndi 
osathandiza ngakhale pang’ono. Aneneri am” mutu 
omwe amatumikira kukachisi wa Apolo komanso 
ena onse omwe amalandira mauthenga kuchokera 
kwa mbalame akuyenera kuwonongedwa. Ndi 
anthu angati omwewa omwe anandinamiza kuti 
ndidzapha bambo anga. Nanga taonani, bambo 

anga amwalira ndi ukalamba ndipo akwiriridwa 
kale m’nthaka. Nanga ine ndagwira lupanga 
n'kuwapha ngati? Ayi ndithu. Kuyambira lero 
sindidzakhulupiriranso maulosi ochokera kwa 
oombeza maula kapena kwa aneneri omwe 
akasowa zochita amayamba kuuza anthu mabodza. 
Imfa ya bambo anga yanditsimikizira kuti anthu 
amenewa ndi atambwali otheratu. 


YOKASI 
Inetu ndinakuuzani. 


EDIPA 
Indedi mkazi wanga, koma kungoti mantha ndi 
amene anandiphimba m’maso. 


YOKASI 
Ndiyetu lekani kuda nkhawa ndi maulosi 
osachitikawa. 


EDIPA 
Koma chimene ndikuopa tsopano ndi mayi anga. 
Mayi anga adakali ndi moyo. Ndikanakonda 
nawonso akanamwalira mwachangu. 


YOKASI 
Kodi munthu amene akukhala ndi moyo 
n’kumasankha yekha zochita, angamachitenso 
bwanji mantha ndi maulosi osachitika. Akhozatu 
kumangokonza mapulani ake n'kumayesetsa kuti 
zimene akufunazo zitheke. Nanga angaderenso 
nkhawa chiyani? Si nanga tsogolo lake lili 
m’manja mwake? Ingogwiritsani ntchito moyo 

wanuwu mwanzeru, chitani zonse zomwe 
mungathe kuti zinthu zikuyendereni. Osada 
nkhawa ndi zan’kutuzi ayi. Munthu amene 
anakuuzani kuti mudzakwatira mayi anuyo 
adzakwatira ambuyake! N’zoona kuti m’maloto 
anthu ambirimbiri anakwatirapo mayi awo, koma 
anthuwo amangoponyera zimenezo kunkhongo 
n'kumapitiriza kuchita zinthu zotukula miyoyo 
yawo ndipo zinthu zikuwayendera bwino 
kwambiri. 


EDIPA 


Zonse zimene wanenazo zikanakhala zomveka 
zikanakhala kuti mayi anga anamwalira. Koma 
popeza akadapuma, mantha sangandichokeretu 
chifukwa chilichonse chikhoza kuchitika. 


YOKASI 


Komabe, imfa ya bambo anuyi ndi yolimbikitsa 
ndipo yatikhazika mitima pansi. 


EDIPA 


Indedi, nkhani imeneyi ndi yosangalatsadi 
kwambiri. Atsala ndi mayi anga okhawo basi. 
Akangomwaliranso amenewo m'pamene 
nditayambe kugona tulo tabwino chifukwa 
sipakhalanso munthu wondiika pachiopsezo. 


NTHENGA 


Kodi dzina la mayi anu mukunenawo ndi ndani? 


EDIPA 


Dzina lawo ndi a Merope, akazi a bambo anga 

a Polebasi. 


NTHENGA 
N'chifukwa chiyani mumachita nawo mantha mayi 
anuwo? 


EDIPA 
Bambo, ineyo ndinauzidwa ulosi winawake 
wochititsa mantha kwambiri. 


NTHENGA 
Ndi nkhani yachinsinsi kapena mukhoza 
kundibenthulirako? 


EDIPA 
Ayi, ndikhoza kukunyotsolerani pang’ono. Apolo 
anandiuza kuti ndidzapha bambo anga n’kukwatira 
mayi anga. Chimenechi n'chifukwa chake zaka 
zambiri zapitazo ndinathawa kwathu ku Korinto. 
Nditabwera kuno, zinthu zinayamba kundiyendera 
bwino monga mmene mukuoneramu. 


NTHENGA 
Ndiye mukutanthauza kuti munathawa ku Korinto 
chifukwa choopa kukwatira mayi anu? 


EDIPA 
Inde, komanso ndinkaopa kuti ndikhoza kudzapha 
bambo anga. 


NTHENGA 
Mbuyanga, popeza ndabwera kudzakuuzani 
uthenga wosangalatsa, bwanji ndikumasuleninso 

kumsinga za mantha amenewo? 


EDIPA 
Inde, ungachitedi bwino kwambiri. Ndiuze chonde 
ulandira chamlomo. 


NTHENGA 
Musandandaule ndi za chamlomozo, ineyo 
ndabwera kudzakutengani kuti mubwerere kwanu 
ku Korinto. Anthu akukuyembekezerani kuti 
akakulongeni ufumu. 


EDIPA 
Ayi. Sindikufuna kubwerera kwathu mayi anga 
adakali moyo. 


NTHENGA 
Mwana wanga, zikuonekatu kuti sukudziwa 
chimene ukuchita ... 


EDIPA 
[Akumudula mawu nthengayo.] 
Mukutanthauza chiyani? Tandiuzeni bwinobwino 
musamangondisiya m’malere! 


NTHENGA 
. . . ngati mukukhala moyo wothawathawa 
n'kumaopa kubwerera kwanu pachifukwa 
chimenecho, ndikufuna ndikuuzeni kuti muku- 
ngotaya nthawi yanu komanso mukungodzivuta. 


EDIPA 
Ayi sindikudzivuta. Ndikuchita zimenezi chifukwa 

sindifuna kuti ulosi wa Apolo ukwaniritsidwe pa 
ine. 


NTHENGA 
Kuteroko kuthawathawa konseku munkaopa 
kukwatira mayi anu komanso kupha bambo anu? 


EDIPA 
Ndi momwemo ndithu, moti sindigona tulo ndi 
nkhani imeneyi. 


NTHENGA 
Koma mukudziwa kuti mantha amenewa 
mumangoona kukhala nawo? 


EDIPA 
Mukutanthauza chiyani? Mesa makolo anga 
ndi... 


NTHENGA 
Palibe ubale ulionsetu pakati pa inuyo ndi a 
Polebasi. 


EDIPA 
Koma ndiye mwandipindatu pamenepo! 
A Polebasi si bambo anga? 


NTHENGA 
Ndithu-ndithu. Kwa inuyo a Polebasi aja 
n’chimodzimodzi ineyo. Monga mmene zilili kuti 
ineyo si bambo anu, ndi mmene zilili ndi iwo aja. 

EDIPA 
Bwanji mukudziyerekezera ndi bambo anga? 


NTHENGA 
Nkhani ndi yakuti, a Polebasi alowa m’mandawa si 
bambo anu ngati mmene zilili kuti ineyo si bambo 
anu. 


EDIPA 
Nanga n'chifukwa chiyani ankanena kuti ndine 
mwana wawo? 


NTHENGA 
Ngati mukufuna kumva zambiri, ndikhoza 
kukuuzani—ineyo ndi amene ndinakuperekani 
ngati mphatso kwa iwowaja kuti azikulelani. 


EDIPA 
Komatu ankandikonda kwambiri. Zikanatheka 
bwanji kuti azindikonda choncho ndisali mwana 
wawo weniweni? 


NTHENGA 
Chifukwa chake ndi choti ndisanakuperekeni kwa 
iwowo, akazi awo aja anali ouma. Anakhala zaka 
zambirimbiri wopanda mwana. N’chifukwa chake 
ankangokuonani ngati mwana wawo weniweni. 


EDIPA 
Mwafotokoza kuti munandipereka kwa a Polebasi 
ngati mphatso, nanga inuyo munanditenga kuti? 
Munangonditola penapake? 

NTHENGA 
Ndinakutolani kumapiri. 


EDIPA 
Munkakataniko kumapiriko? 


NTHENGA 
Ndinkaweta nkhosa za mbuye wanga. 


EDIPA 
Kuteroko munali m’busa? 


NTHENGA 
Inde, komatu ngakhale zili choncho ndi ineyo 
amene ndinakupulumutsani. 


EDIPA 
Pamene munkanditola ndinkaoneka bwanji? 
Ndinali bwinobwino? 


NTHENGA 
Yang’anani akakolo anuwo muone mmene 
munkaonekera. 


EDIPA 
A-a, n'chifukwa chiyani mwatchula tsoka langa 
lakalekale? 


NTHENGA 
Ndinakupezani akakolo anuwo atabowoledwa 
ndi chitsulo komanso atakumangani miyendo. Ndi 
ineyo amene ndinakumasulani. 

EDIPA 
Zipsera zimenezi zimandiwawa kwabasi. Ndakhala 
ndi zipsera zimenezi kungochokera ndili mwana. 


NTHENGA 
N'chifukwa chaketu anakupatsani dzina lomwe 
muli naloli.” 


EDIPA 
Komano tandiuzeni, n'chifukwa chiyani makolo 
anga anandichitira nkhanza zotere? 


NTHENGA 
Sindikudziwa. Munthu amene anakuperekani kwa 
ineyo ndi amene anganene zambiri. 


EDIPA 
Mukutanthauza kuti pali munthu winanso amene 
anakupatsani mwanayo? 


NTHENGA 
Inde, sindinamutole patchire. M’busa wina ndi 
amene anandipatsa mwanayo. 


EDIPA 
Mungamukumbukire mutamuona? Ankaweta 
nkhosa za ndani? 


NTHENGA 
Anthu amati ankaweta nkhosa za Mfumu Layasi. 


EDIPA 
Mukutanthauza mfumu yomwe inkalamulira kuno 

zaka zambiri zapitazo? 


NTHENGA 
Inde. Zikuoneka kuti anali wantchito wa Mfumu 
Layasi. 


EDIPA 
Adakali ndi moyo m'busayo? Ngati ndi choncho, 
mukudziwa kumene akukhala? 


NTHENGA 
Musafunse ine mlendo, ndikuganiza kuti inuyo ndi 
amene mungadziwe kumene ali. 


EDIPA 
[Akutembenukira ku gulu la anthu.] Kodi pali 
aliyense amene akudziwa munthu amene 
akunenedwayu? Munayamba mwamuonapo 
kwinakwake? Ngati pali amene akumudziwa 
chonde anene. Zimenezi zingandithandize kudziwa 
tanthauzo la mavuto akuchitikawa. 


WOTSOGOLERA GULU LA ANTHU 
Munthutu akumutchulayo ndi uja mwatuma kale 
munthu kuti akamuitane. Bwanji osawafunsa akazi 
anuwo? Iwowatu ndi amene akuidziwa bwino 
kwambiri nkhaniyi. 


EDIPA 
Yokasi, kodi ukudziwa zotani zokhudza munthu 
wapita kukaitanidwa uja? Ndi yemwedi nthengayu 
akunena? 

YOKASI 
N'chifukwa chiyani mukungokhalira kundifunsa 
mafunso? Ingoiwalani za nkhaniyi. Mukapitiriza 
mungodzikalasulirapo mavuto! 


EDIPA 
Zimene wanenazi zikusonyeza kuti munthuyu 
akunena zoona. Ndiitsata nkhaniyi mpaka kumutu. 
Ndikufunika kudziwa zoona zenizeni zokhudza 
kubadwa kwanga. 


YOKASI 
Chonde musachite zimenezo! Ngati moyo wanu 
mumaukonda, ingoisiyani nkhani imeneyi. 
Ingololani kuti ineyo ndivutike, zimenezo zikhala 
zokwanira. Koma mukapitiriza kuumitsa khosi 
muputa mavuto osaneneka. 


EDIPA 
Osadandaula. Ngakhale zitapezeka kuti makolo 
anga ndi akapolo, iweyo sizikukhudza. 


YOKASI 
Ndimvereni chonde, ndagwira mwendo wanu! 
Musachite zimenezi. 


EDIPA 
Komatu ndikuuze Yokasi, ngakhale utani ine 
sindisintha maganizo. Ndikufuna kudziwa makolo 
anga enieni. 


YOKASI 
Komatu ndikunena izi pofuna kukutetezani. 

EDIPA 
Zimene ukundiuzazi zikungochititsanso kuti mutu 
wanga uwire kwambiri. 


YOKASI 
O-o, munthu wotembereredwa iwe! Ndikupempha 
mulungu kuti asakulole kudziwa choonadi 
chokhudza kumene unachokera. 


EDIPA 
[Akuyankhula ndi gulu la anthu.| M' modzi wa inu 
apite kukatenga m'busa wankhosayo mwamsanga. 
Musiyeni Yokasi, akuoneka kuti amamva kukoma 
kwambiri kukhala mfumukazi. 


YOKASI 
Inu ndiye mavuto sadzakuchokani ayi. Ine 
sindikuletsaninso, chitani zimene mukufuna. 
Komanso sindidzakuyankhulitsaninso. 


[YOKASI akuchoka chothamanga n'kukalowa m'nyumba 
yachifumu.] 


WOTSOGOLERA GULU LA ANTHU 
N'chifukwa chiyani mfumukazi yachoka ndi 
nkhope yakugwa? Ndikuganiza kuti tikumana ndi 
mphepo yamavuto chifukwa cha kukhumudwa 
kwakeku. 


EDIPA 
Mphepo imeneyotu iombe! Musiyeni achite 
zimene akufuna. Kaya ndinabadwira banja losauka 
chotani, ndikumba mpaka nditapeza mitsitsi ya 

kumene ndinachokera. Mwina Yokasi wakwiya 
chifukwa akuchita manyazi ndi banja limene 
ndinabadwira. Zikuoneka kuti amafuna amuna 
ochokera m’mabanja olozeka. Koma ineyo 
sindinganyozeke chifukwa choti abale anga ndi 
osauka. Ndipo ndi wodala mayi amene anabereka 
ine. Ndi odalanso azichimwene komanso 
azichemwali anga. Sindikukaikira kuti 
angasangalale kwambiri atandiona nditakula 
komanso ndili ndi mphamvu zambiri chonchi. 
Sindinganyoze kumene ndinachokera ngakhale 
kutakhala kochititsa manyazi bwanji! [Kenako 
akuponya maso ake chapatali.] Anthuni, ngakhale 
sindinayambe ndaonapo munthu amene tikumu- 
dikirayu, ndikuganiza kuti ndi uyo akubwera 
apoyo. Ngati munayamba mwamuonapo, sindi- 
kukaikira kuti mungamuzindikire kwambiri kuposa 
ine. 


WOTSOGOLERA GULU LA ANTHU 


Inde, munthu ameneyu ndikumudziwa. Anali 
wantchito wodalirika wa Mfumu Layasi. 


[Akufika WANTCHITOYO, ndi wachikulire.] 


EDIPA 


Iwe nthenga wochokera ku Korinto, ndiyambe ndi 
kufunsa iwe: Kodi munthu amene umanena uja ndi 
ameneyu? 


NTHENGA 


Inde ndi yemweyu. 

EDIPA 
Iwe munthu wachikulire, tandiyang’ana ndipo 
unene zoona zokhazokha. Kodi n’zoona kuti 
m’mbuyomo unali wantchito wa Mfumu Layasi? 


WANTCHITO 
Mwalasa ndithu. Koma sikuti ndinali kapolo. 


EDIPA 
Usadandaule ndi zaukapolozo. Unkagwira ntchito 
yanji? 


WANTCHITO 
Ndinkagwira ntchito yoweta nkhosa. 


EDIPA 
Unkaziwetera kuti? 


WANTCHITO 
Kumapiri a Katero komanso madera ena 
ozungulira kumeneko. 


EDIPA 
Unayamba wakumanapo ndi munthu uyu pamene 
unkaweta nkhosa za mbuye wako kumeneko? 


WANTCHITO 
Munthu wake utiyo? 


EDIPA 
Uyu waima apayu. Unayamba wamuonapo? 

WANTCHITO 
A-a, sindikumukumbukira. 


NTHENGA 
Mbuyanga, zimene akunenazi si zodabwitsa 
chifukwa iyeyu watheratu ndi ukalamba. 
Ukalambatu umapha chikumbumtima n’kuchititsa 
munthu kufika poiwala dzina lake. N’kutheka kuti 
nayenso anadya mtedza wankhwangwala. Dikirani 
ndimukumbutse ziwiri-zitatu. Sindikukaikira kuti 
akukumbukira zonse zomwe zinachitika pa nthawi 
yomwe tinakhala limodzi kumapiri komanso 
madera ena ozungulira kumeneko. Iyeyu anali ndi 
magulu awiri a nkhosa, koma ineyo ndinali ndi 
gulu limodzi. Ndinakhala naye limodzi kwa miyezi 
isanu ndi umodzi, kuchokera m’nyengo yachisanu 
mpaka m’nyengo yachilimwe. Nyengo yadzinja 
itafika, ndinatsogolera nkhosa zanga kumakola 
ndipo nayenso anakusira nkhosa zake kumakola a 
Mfumu Layasi. Zimene ndikunenazi ndi zoona, si 
choncho m'bale wanga? 


WANTCHITO 
Mukunena zoona ndithu. Kungoti kuiwala, monga 
mukudziwira kuti ndi kale lija. 


NTHENGA 
Usadandaule mnzanga, zimachitika. Ndiyetu 
ndiuze ngati ukukumbukira zimene zinachitika 
pamene unkandipatsa mwana wakhanda uja kuti 
ndizikamulera ngati wanga. 

WANTCHITO 
N'chifukwa chiyani mukufuna kuti ndikuuzeni 
nkhani imeneyo ngati mukuikumbukira kale? 
Mukufuna kunditapa mkamwa? 


NTHENGA 
Ayi. Ndimangofuna kukuuzani kuti munthu waima 
apayu, ndi mwana amene munandipatsa uja. 


WANTCHITO 
Choka apa! Bwanji osaphunzira kukhala chete pa 
nkhani zomwe sizikukukhudza? 


EDIPA 
Bambo, takhalani kaye chete! Musayambe 
kumunyoza mnzanuyu. Zimene inuyo mwanena 
ndi zimene zili zokaikitsa kwambiri ndikaziyere- 
kezera ndi zimene mnzanuyu wanena. 


WANTCHITO 
N'chifukwa chiyani mwandipsera mtima? Pali 
chimene ndakulakwirani? 


EDIPA 
Inde. Sunandiuze zokhudza mwana amene 
unamupereka kwa munthuyu. 


WANTCHITO 
Ndi zimenetu munthuyu wakuuzani! Nanga ndi ine 
amene ndanena zimenezo ngati? Popeza waiyamba 
yekha nkhaniyi, akufunikanso kuimalizitsa. 

EDIPA 
Mukapandatu kundiuza zoona zenizeni 
mwamtendere, munena zimenezi mukulira. 


WANTCHITO 
Chonde mbuyanga, musazunze munthu 
wachikulire! 


EDIPA 
Asilikali, tamumangani munthuyu asatitaitse 
nthawi! 


WANTCHITO 
Ayi, taimani kaye pang'ono! Kodi n’chiyani 
chimene mukufuna ndikuuzeni kwenikweni? 


EDIPA 
Ndanena kaletu paja. Ndikufuna kudziwa 
zokhudza mwana amene unamupereka kwa 
munthuyu. N’zoona kuti unachitadi zimenezi? 


WANTCHITO 
Inde, ndipo ndimaona kuti ndinalakwitsa kwambiri 
kuchita zimenezo moti mwina ndikanangofa 
nthawi yomweyo kuti ndisaone zikuchitika lerozi. 


EDIPA 
Mwina ndineneretu kuopsa kwa zimene 
zingachitike ngati utanena bodza. Ndiuza 
asilikaliwa kuti akupane, ukapitirizabe kunama 
ndiwauza kuti azikudulani chiwalo 
chimodzichimodzi mpaka thupi lakolo litatha! 

WANTCHITO 
Ndikuganiza kuti sizikhala zosiyana ndi zimene 
zingachitike ndikakuuzani chilungamo. 


EDIPA 
Akuluakulu, munthuyutu ndi wosamva. Mugwireni 
ntchito! 


WANTCHITO 
Taimani kaye! Komatu ndakuyankhani funso 
limene munandifunsa! Ndanena kuti ndinedi 
amene ndinamupatsa mwanayo. 


EDIPA 
Chabwino, ndiye unamutenga kuti mwanayo? 
Unamutenga kunyumba kwanu kapena 
kwinakwake? 


WANTCHITO 
Sanali wanga, munthu wina ndi amene 
anandipatsira. 


EDIPA 
Munthu wake ndani? Anali wamumzinda muno 
kapena ayi? Nanga dzina lake ndi ndani? 


WANTCHITO 
Chonde mbuyanga musapitirize kundifunsa 
mafunso amenewa! Ndikhululukireni chifukwa 
sindikwanitsa kuwayankha. 


EDIPA 
Kodi ukufuna uziyankha misozi ili m” maso? 

WANTCHITO 
Ayi, basi ndifotokoza. Mwanayo anabadwira 
m’nyumba ya Mfumu Layasi. 


EDIPA 
Anali mwana wa kapolo wake kapena wa 
wachibale wake? 


WANTCHITO 
Ndisanameyi, mafunso amene mukundifunsawa 
akundisowetsa chonena ... Zimene mukufuna 
kudziwazo ndi zoumitsa pakamwa kwabasi. 


EDIPA 
Kaya ndi zoumitsa pakamwa, ndiuzebe. 
Ndikufunika kudziwa chilungamo. 


WANTCHITO 
Popeza mwandikakamiza, ndikuuzani. Mfumuyo 
inandiuza kuti mwanayo anali wawo. Ndikuganiza 
kuti mkazi wanu ndi amene angakuuzeni zambiri 
zokhudza nkhani imeneyi. 


EDIPA 
Ukutanthauza kuti iwowo ndi amene anakupatsa 
mwanayo? 


WANTCHITO 
Inde. Anandiuza kuti ndikamuphe. 


EDIPA 
Mayi a mwanayo anali ndani? Yokasi? 

WANTCHITO 
Inde. Zikuoneka kuti ankaopa ulosi woopsa 
womwe unachokera kwa Apolo. 


EDIPA 
Ulosi wake wotani? 


WANTCHITO 
Ulosi wakuti mwanayo adzapha bambo ake. 


EDIPA 
Ngati zimenezo zinali zoona, n'chifukwa chiyani 
unamupereka kwa munthu wachikulireyu m” malo 
mongomupha? 


WANTCHITO 
Ankandimvetsa chisoni. Ndiye nditamva zoti 
mnzangayo amachokera kudziko lina, ndinaona 
kuti ndingomupatsa kuti akafere kumeneko 
m’malo moti ndimuphe ndi manja anga. 
Ndinkaona kuti sangapulumuke chifukwa anali 
atavulala kwambiri. Zikuoneka kuti mnzangayo 
anamupulumutsa, koma sankadziwa kuti 
akusungira kanjinji, yemwe anali kudzatukusira 
m’tsogolo. Musangalala kudziwa kuti mwana 
amene tikunenayu ndi inuyo. Kubadwa kwanu 
linali themberero lalikulu kwambiri. 


EDIPA 
Kalanga ine, kuteroko ulosi uja 
unakwaniritsidwadi! O-o, ine ndi munthu 
wotembereredwa kuyambira ndili m’mimba mwa 
mayi anga. Nalonso banja lomwe ndinabadwira 

ndi lotembereredwa kwambiri. Chinandiona 
n'chiyani kuti ndiphe munthu yemwe 
sindinkayenera kumupha? 


[EDIPA akulowa m'nyumba yachifumu. Patapita 
nthawi, NTHENGA WACHIWIRI akutuluka kuchokera 
m ’nyumbayo.] 


NTHENGA WACHIWIRI 
Pepani kwambiri akuluakulu, zomwe zachitika 
m’nyumbamu sindizo. Ndikuganiza kuti palibe 
mtsinje womwe ungatsuke nyansi komanso zinthu 
zochititsa nseru zomwe nyumbayi yakhala ikubisa. 
Zimene Yokasi ndi a Edipa achita m’nyumbamu 
ndi zoopsa kwambiri. 


WOTSOGOLERA GULU LA ANTHU 
Bwanjinso? Zomwe tangomva posachedwazitu 
ndi zimene zili zoopsa kwambiri. Ndiye ukufuna 
kutiuza kuti pachitikanso zoopsa zina zoposa 
zimenezi? 


NTHENGA WACHIWIRI 
Mfumukazi Yokasi yadzipha! 


WOTSOGOLERA GULU LA ANTHU 
Wati chiyani? Zakhala bwanji? 


NTHENGA WACHIWIRI 
Muli ndi mwayi kuti simunaone zimene zachitika. 
Zinali zoonekeratu kuti Yokasi amavutika 
mumtima pamene amalowa m’nyumbamu. 
Wayenda chothamanga mpaka kukalowa 

kuchipinda kwake. Atangolowa, anakhoma 
chitseko ndipo anayamba kulirira Mfumu Layasi, 
yomwe inamwalira kalekale. Iye anakumbukira 
mwana yemwe anabereka zaka zambiri zapitazo, 
mwana amene ulosi unanena kuti adzapha bambo 
ake n'kukwatira mayi ake. Kenako ana gona 
pakama akulira—pakama yemwe ankagona 
limodzi ndi Layasi n'kubereka mwana yemwe 
anadzakhala mwamuna wake. Tikakamba za 
mmene anafera ndiye sindikudziwa kuti zinakhala 
bwanji. Kenako tinangoona a Edipa atulukira. Ife 
timangowayang’ ana akuyenda molowera uku ndi 
uku n'kumadziguguda pachifuwa. Pamene 
amachita zimenezi amatipempha kuti tiwapatse 
lupanga. Nawonso anali ndi chisoni chachikulu 
pozindikira kuti anakwatirana mayi awo. Kenako 
anangokhala ngati agwidwa ndi chiwanda, moti 
palibe munthu amene analimba mtima kuwayandi- 
kira. Anakuwa kwambiri n'kuthamanga kukame- 
nya chitseko chachipinda chomwe Yokasi anadzi- 
khomera moti chokhomera chake chinatotokoka. 
Atangolowa anaona Yokasi ali lendelende 
m’mwamba, atadzimangirira. A Edipa atangoona 
malodzawo, anayamba kulira mowawidwa mtima 
ndipo anachotsa thupi la Yokasi pachingwecho 
n'kuligoneka pansi. Zimene zinachitika pambuyo 
pa zimenezi zinali zoziziritsa thupi. Tinangoona a 
Edipa akuthothola kachitsulo kena pachovala cha 
Yokasi ndipo anakweza dzanja lawom’mwamba 
n’kuzika chitsulocho m’maso mwawo. Pamene 
amachita zimenezi amafuula kuti: “Sukuyenera 
kudzaonanso zinthu zonse zoopsa zimene waona, 
kapena kudzachitanso zinthu zochititsa mantha 

zimene wachita! Waona zinthu zambiri zimene 
sumayenera kuona. Choncho kuyambira lero 
mpaka m'tsogolo uzingoona mdima okhaokha.” 
Amanena mawu amenewa akuboola maso awo ndi 
kachitsuloko. Amati akazika kachitsuloko, magazi 
amatuluka moopsa kuchokera m’maso mwawo 
n'kumayenderera mpaka kundevu. Magaziwo 
amangokhala ngati mtsinje wodzaza ndi madzi 
m'nyengo yadzinja. Zimene achita zatiopsa kwa- 
mbiri. Tsoka lochititsa mantha laomba munthu ndi 
mkazi wake ngati mphenzi. Chisangalalo chonse 
chimene anali nacho chasanduka chisoni, moti 
pano kwatsala n’kulira komanso mavuto okha- 
okha. Zikungokhala ngati mavuto onse omwe 
amagwera anthu angowakhuthukira nthawi imodzi. 


WOTSOGOLERA GULU LA ANTHU 
Ndiye iwowo amaganiza kuti kudzivulazako 
kuwachepetsera ululu womwe akumva mumtima? 


NTHENGA WACHIWIRI 
Kayatu! Akungouza aliyense kuti akufuna 
akumane ndi anthu onse kuti awalongosolere zoti 
ndi iwowo amene anapha bambo awo komanso 
kukwatira ... mwina ndisabwerezenso mawu 
amenewa chifukwa ndi oumitsa pakamwa 
kwambiri. Akuti akufuna kuti anthu awapirikitse 
mumzinda muno kuti tsoka limene ali nalo 
lisakhudze tonsefe. Koma afooka kwambiri moti 
akufunikira munthu woti aziwachirikiza. 
Zikuoneka kuti akumva ululu woposa msinkhu 
wawo. Posachedwapa muwaona zipatazi 
zikangotsegulidwa. Muona zinthu zomwe 

simunayambe mwazionapo ndipo sindikukaikira 
kuti chisoni chikugwirani. 


[EDIPA akutuluka m'nyumba yachifumu.] 


WOTSOGOLERA GULU LA ANTHU 


Koma chaka chino tiona malodza ndithu. Munthu 
womrvetsa chisoni iwe, kodi wachita misala kuti 
ufike podzipweteka chonchi? Kodi unayambana 
chiyani ndi milungu kuti ikuwononge chonchi? 
Ngakhale kuti pepa sapoletsa chilonda, ndikufuna 
ndikupepese chifukwa cha mavuto akugwerawa. 
Kunena zoona wandimvetsa chisoni moti 
ndangokhala wodzigwira. Ndikanakhala wina 
ndikanagwetsa misozi. Ndili ndi mafunso 
ambirimbiri omwe ndikufuna kukufunsa koma 
pakamwa pangondiuma! 


EDIPA 


Ndine munthu womvetsa chisoni kwambiri, 
munthu wotembereredwa. Zikanakhala bwino 
ndikanapanda kuona dziko lapansili. Nanga 
ndilowera kuti ine? 


WOTSOGOLERA GULU LA ANTHU 


Ulowera kudziko lomwe anthu amathawako, dziko 
lomwe anthu salifuna. 


EDIPA 


Mdima wandikuta chifukwa cha munthu 
wosadziwika yemwe anabwera pano ndi choonadi 
chosatsutsika. Zikungokhala ngati lupanga 
lakuthwa landilasa mumtima. Sindikufunanso 

kukumbukira kale langa ngakhale pang’ono. 


WOTSOGOLERA GULU LA ANTHU 
Koma ndiyetu wakumana nazo m'bale wanga. 
Ukungokhala ngati walangidwa kawiri. 


EDIPA 
Abale anga, zoona mudakasamalabe za ine? 
Sindimaganizira kuti mungapitirizebe kundichitira 
chifundo ndi kusaona kwangaku. Pepani kwambiri 
chifukwa cha machimo angawa. Chikundiwawa 
n'choti nonse simunabisike kwa ine. Ndikutha 
kukuzindikirani ngakhale sindikutha kukuonani. 


WOTSOGOLERA GULU LA ANTHU 
Inuyo mwakumana ndi zinthu zochititsa mantha 
kwambiri, ndiye n'chifukwa chiyani mwadziwo- 
njezeranso mavuto podziboola maso? Ndi 
mulungu wake uti amene wakulimbikitsani kuchita 
zimenezi? 


EDIPA 
Ndi Apolo mbale wanga. Apolo ndi amene 
wandibweretsera tsoka limeneli. Koma ponena za 
masowa ndiye sindingamunamizire mulunguyo 
ayi. Masowa ndawachotsa ndi manja angawa. 
Ndikuona kuti palibenso chifukwa chokhalira ndi 
maso ndi mmene zinthu zililimu. Chilichonsetu 
chomwe ndingaone sichingandibweretserenso 
chimwemwe? 


WOTSOGOLERA GULU LA ANTHU 
Zimene wanenazo ndi zoona zokhazokha. 

EDIPA 
N'chiyani chimene ndinganene kuti 
ndingalakelakenso kuchiona? Ndi ndani amene 
angandipatse moni ine n’kusangalala? Chonde 
abale anga, ndichotseni kuno. Ndipirikitseni 
mumzinda muno. Milungu yandipatsa chilango 
chopweteka kwambiri itandiona kuti ndine 
wopanda phindu. 


WOTSOGOLERA GULU LA ANTHU 
Zikuonekeratu kuti mulibiretu mtendere 
wamumtima. Ngakhale ineyo ndikanakonda 
ndikanapanda kukudziwani, ndipo ndikuganizanso 
kuti zikanakhala bwino mukanapanda kubadwa. 


EDIPA 
Munthu amene anandipulumutsa n’kundimasula 
miyendo kuti ndisafe ndi wotemberedwa 
kwambiri. Chifundo chimene anandichitira si 
chabwino ngakhale pang’ono. 


WOTSOGOLERA GULU LA ANTHU 
Zimene mukunenazo ndi zoona zokhazokha. 
Nanenso ndikanakonda mukanangofa kale 
lomwelo. Koma nanga titani popeza zinachitika 
kale! 


EDIPA 
Mwinadi zikanatero sindikanapha bambo anga 
ndipo anthu sakanandiona ndikukwatira mayi anga 
ondibereka. Tsopano onani milungu yandinyanya- 
la. Ndingakhalenso bwanji ndi mtendere 
wam' maganizo pamenepo? Ngati pali mavuto 

oopsa kwambiri amene anthu amakumana nawo, 
ndiye ineyo ndawaona ndi kuwagwira komwe. 


WOTSOGOLERA GULU LA ANTHU 
Koma ine sindikuona kuti mwachita zanzeru 
podziboola masowo. Kodi simudziwa kuti ndi 
bwino kumwalira kusiyana ndi kukhala wosaona? 


EDIPA 
Usandiuze kuti zimene ndachitazi si zabwino. 
Ndipo kungochokera pano sindikufunanso kumva 
zonena zako. Ukuganiza kuti ndikanakhala kuti 
ndadzipha ndikanakakumana bwanji ndi bambo 
komanso mayi anga kumanda? Anthu awiri 
amenewa ndinawachitira zonyansa zazikulu 
kwambiri moti ngakhale nditadzipha sizingakhale 
zokwanira kufafaniza machimo anga. Mwina 
ukuganiza kuti kuona ana anga kungandipatseko 
chimwemwe, koma ayi ndithu. Tangoona mmene 
anabadwira! Sindingasangalale n’komwe kuona 
nkhope zawo. Sindingasangalalenso kuona 
mzindawu limodzi ndi makoma ake. Mtendere 
sindingaupeze kuona zithunzi zopatulika za 
milungu yathu. Ndine munthu wotembereredwa 
kwambiri. Ineyo ndakhala ndikunena kuti 
ndidzathamangitsa munthu aliyense amene 
atapezeke ndi mlandu umenewu ndipo 
ndikanachita zimenezi mopanda chisoni. Ndiye 
taonani matemberero onse aja agwera pamutu 
panga! Ndine ndani kuti ndizembe chilango 
chimenechi. Ndine chodetsa chonyansa kwambiri 
mumzinda muno. Sindikuona kuti chikanakhala 
chanzeru kukhalabe ndi maso n'kumaona nkhope 

zanu. Ndipo zikanakhala kuti n’zotheka kuti 
ndichonse chimene chimandichititsa kuti 
ndizimva, n’kanachizula ndi mitsitsi yomwe kuti 
ndisamvenso zonena za aliyense. Ndikuganiza kuti 
munthu angapezeko kamtendere ngati atakhala 
yekha, osamva kapena kuona zimene zikuchitika 
m’dzikoli. O-o, Thebesi, n’chifukwa chiyani 
unandilola kuti ndipezeke kuno? N’chifukwa 
chiyani sunandiwononge kapena kundibweza 
pamene ndinkabwera kwa iwe kuti ndisadzaululire 
anthu zokhudza mmene ndinabadwira? A-a, a 
Polebasi komanso mzinda wa Korinto, dziko 
limene anthu ankanena kuti ndiye kwathu. 
Munandilera bwino kwambiri moti anthu 
ankandisirira. Chonsecho ndinali wodetsedwa 
kuyambira m’mimba. Tsopano aliyense wadziwa 
kuti ndine chinthu chonyansa, munthu yemwe ndi 
wotembereredwa kuyambira pakubadwa kwanga. 
Iwe malo omwe panakumana misewu itatu, iwe 
amene unayamwa magazi a bambo anga omwe 
ndinawakhetsa ndi manja anga, kodi 
ukundikumbukirabe? Kodi ukukumbukira zimene 
ndinachita pamaso pako komanso zomwe 
ndinachita nditabwera kuno ku Thebesi? A-a, ndi 
kotembereredwa kubadwa kwanga! Taonani 
mimba imene ndinachokera inaberekanso ana ena. 
Ana a ine munthu yemwe ndinachokera m’mimba 
yomweyo. Taonani ndinapanga banja lobweretsa 
chitonzo la anthu apachibale. Tandiuzani anthuni, 
palinso chonyansa china chomwe chingapose 
pamenepa? Chonde ndichotseni kuno mwamsanga, 
kandibiseni kudziko lina kunja kwa mzinda wa 
Thebesi. Mukhozanso kungondipha, kapena 

kundimangirira chimwala m'khosi n’kukandi- 
ponya m’nyanja kuti ndisadzaonekenso padziko 
lapansi mpaka kalekale. Bwerani, mugwire thupi la 
munthu wotembereredwa. Musachite nane mantha 
popeza nthenda yomwe ndikudwala ndi yoti 
singagwirenso munthu wina. 


WOTSOGOLERA GULU LA ANTHU 
Kireyo akubwera. Ndikuona kuti wabwera 
pa nthawi yake kuti achite zimene a Edipa 
akutipemphazi. Popeza akuchoka, Kireyo ndi 
amene angateteze mzindawu. 


EDIPA 
Kalanga ine, ndikwanitsa bwanji kuyankhula 
naye? Ndimuuza chiyani kuti andikhululukire? Si 
kale pamene ndinamuchititsa kumva zowawa. 


[Akufika KIREYO.] 


KIREYO 
A Edipa, ndabwera kuti ndidzakuyimbeni mlandu 
pa zimene munandichitira. Koma choyamba, ngati 
moyo wayamba kukunyansani, chonde lemekezani 
mulungu wathu Dzuwa, yemwe amachititsa kuti 
zinthu zimere ndipo musaonetse anthuwa 
chonyansa chotere. Chifukwatu ngakhale dziko, 
kuwala kapena mvula yopatulika singakondwere 
ndi zimene mwachitazi. [KIREYO akuyamba 
kuyankhula ndi antchito.] Tawatengani awa 
mulowe nawo m’nyumbamu mofulumira. Chinthu 
chabwino kwambiri chimene tingawachitire ndi 
kuwalola kuti aonane ndi ana awo kuti awauze 

mawu omaliza. 


EDIPA 
Kireyo ndiwe munthu wabwino kwambiri. 
Sindimaganiza kuti ungandichitire zinthu 
mwachifundo chonchi. Koma ngatidi ukufuna 
kundichitira chifundo, ndichotse ku Thebesi kuno. 
Ndithamangitsire kumalo omwe sikukhala munthu 
aliyense komanso kumene sikungafike munthu. 


KIREYO 
Zimenezo ndichita ndithu, koma choyamba 
ndikufuna ndimve kaye maganizo a mulungu 
wathu. 


EDIPA 
Komatu paja Apolo ananena kale zomwe 
tikuyenera kuchitira munthu amene wabweretsa 
tsokali. Anati munthu ameneyo akuyenera 
kuwonongedwa. Tsopanotu zadziwika kuti munthu 
ameneyo ndi ineyo, ndiye n’chifukwa chiyani 
ukuzengereza? 


KIREYO 
Sindikuzengereza, ndichita momwemo ndithu. 
Komabe ndi zimene zachitikazi, tingachite bwino 
kudziwa zenize zimene akufuna kuti tichite. 


EDIPA 


Kodi ukufuna uzikamupempha kuti ndikhalebe ndi 
moyo mmene ndililimu? 

KIREYO 
Zimenezo ndiye zoyenera kuchita. Ndipo nanunso 
mukufunika kuyamba kukhulupirira kwambiri 
milungu. 


EDIPA 
Inde, ndikuyeneradi kutero. Koma ndili ndi ntchito 
yoti uchite usanakapemphe zimenezi. Mayi uyo ali 
m’nyumbayo, chonde umukonzere mwambo 
wamaliro. Iweyo ndi amene uli ndi udindo wochita 
miyambo yonse yamaliro popeza ndi mchemwali 
wako. Koma usayerekeze kuchititsa kuti mzinda 
wa bambo anga ukhale wodetsedwa chifukwa 
choti ine ndikupitirizabe kukhala kuno. Ndilole 
kuti ndizipita kuti ndikakhale kumapiri a Katero, 
komwe ndinakatayidwa. Pamene bambo anga ndi 
mayi anga anali moyo, anasankha kuti manda anga 
akakhale kumeneko. Choncho ndikufuna kukafera 
kumeneko potsatira zomwe makolo anga ankafuna. 
Koma chimene ndikudziwa n'choti sindifa ndi 
matenda kapena mavuto ena alionse. Ndikudziwa 
kuti sindingafe popanda chinachake choopsa 
kundichitikira. Koma kaya ndidzafa bwanji, 
ndisiyeni ndichoke kuno. Ponena za ana anga 
aamuna awiri, sindikusenzetsa udindo woti 
uziwasamalira, chifukwa akula tsopano. 
Ndikudziwa kuti akhoza kudzisamalira paokha.® 
Koma ponena za ana anga aakazi awiri omwe 
sanazolowere kukhala popanda ine, omwe ankadya 
chakudya chomwe ndinkadya, ndikukupempha 
kuti uwasamalire bwino mpaka atakula. Koma 
choyamba alole kuti abwere adzagwire manja 
angawa ndisananyamuke kuti ndilire nawo 

limodzi. Kireyo m'bale wanga, iwe munthu 
wamtima wabwino, ngati nditawagwira ndi manja 
angawa, kulikonse kumene ndingapite 
ndiziwakumbukira. [ANTCHITO ena akufika ndi 
ANTIGONE komanso ISIMENE kuchokera 
m'nyumba yachifumu.] Ndikumva kuti kukubwera 
anthu, kodi ndi ana anga okondedwa amene 
akulirawo . . . ? Kodi Kireyo wandichitiradi 
chifundo ponditumizira ana anga, ana omwe 
ndimawakonda kwambiri? Kodi ndi zimenedi 
zikuchitika? 


KIREYO 
Inde. Ndawabweretsa kwa iwe kuti uwakumbatire. 
Ndikudziwa kuti ana amenewa umawakonda kwa- 
mbiri ndipo mwina mtima wako ungapepukeko. 


EDIPA 
Ndimakukondani ana anga moti ndikukufunirani 
zabwino zonse. Ndikupempha kuti mulungu 
akuyang'anireni komanso akuchitireni zabwino 
osati zangati zimene zachitikira inezi. Ana anga, 
kodi muli kuti? Bwerani kuno, bwerani 
ndikukumbatireni. Inuyo ndinu azichemwali anga 
tsopano. Gwirani manja omwe achotsa maso 
angawa n’kuwachititsa kuti azioneka mdima 
okhaokha. Taonani pomwe panali maso anga 
pangotsala zigompholera zokha. Ineyo ndinali 
bambo yemwe ngakhale ndinali ndi maso 
sindinkapenya, moti mosadziwa ndinabereka inu 
ndi mayi omwe anandionetsa dzikoli. Pepani 
kwambiri ana anga. Ngakhale kuti pano 
sindikuthanso kuona, sindingakuiwaleni ngakhale 

pang’ono. Pepaninso kuti muvutika chifukwa cha 
ine moti mwina anthu ena azikusalani, 
sazikuitanani m’mapwando awo. Mukafika 
msinkhu wokwatiwa, ndikuda nkhawa kuti mwina 
sipadzapezeka munthu woti adzakukwatireni 
chifukwa cha zinthu zochititsa manyazi zomwe 
bambo anu achita. Pepani kuti munachita tsoka 
kukhala ndi bambo wotembereredwa ngati ine. 
Bambo anu anapha bambo awo, ndipo kenako 
anakwatira mayi awo ndipo anabereka inuyo. 
Anthu azikunyozani kwambiri chifukwa cha 
zimenezi. Ndiye ndi ndani angalimbe mtima kuti 
akukwatireni? Palibe ana anga. Inuyo mudzakula 
mpaka kuchita chisira ndipo mudzafa muli mbeta. 
Ana atsoka inu, mukula opanda makolo. 
[Akuyankhula ndi gulu la anthu.] Anthu a ku 
Thebesi, awa akhala ana anu tsopano. Musalole 
kuti akule movutika. Musaiwale kuti mwana wa 
mnzako ndi wako yemwe, ukachenjera manja 
umadya naye. Chonde asamalireni asadzafe ali 
mbeta. Nawonso ndi abale anu, musalole kuti 
adzamve zowawa zangati ndakumana nazo inezi. 
Ndagwira mwendo wanu, chonde amvereni 
chisoni. Taonani misinkhu yawoyi, adakali anthete 
ndipo akumana kale ndi mavuto oposa misinkhu 
yawo. Ndilonjezeni kuti muziwathandiza. 
Ndiponso inu ana anga, pali zinthu zambiri zimene 
ndikanakonda nditakuuzani, koma sinditero pakuti 
ndinu ana. Koma ndikukupemphani kuti muyesetse 
kuti musadzakhale ndi moyo wovuta ngati 
wangawu. 

KIREYO 
Basi mwalira mokwanira, pitani mukalowe 
m’nyumba. 


EDIPA 
Ndikumvera ngakhale kuti si zimene ndimafuna. 


KIREYO 
M'kupita kwa nthawi, zinthu ziyambiranso 
kuyenda bwino. Osadandaula. 


EDIPA 
Ndipitadi, koma choyamba ndikufuna ulumbire 
kaye. 


KIREYO 
Mukufuna ndilumbire chiyani? 


EDIPA 
Lumbira kuti undichotsa kuno, sindikufunanso 
kukhala ku Thebesi kuno. 


KIREYO 
Ndi mulungu yekha amene angakuchitireni zomwe 
mukufunazo. 


EDIPA 
Ukutanthauza kuti wavomera? 


KIREYO 
Musandiike mawu mkamwa. Ine sindikufuna 
kumayankha ndisanaganize. Ndimaopa 
kudzilowetsa m’mavuto. 

EDIPA 
Ndiyetu nditulutse mumzinda muno kuti usalowe 
m’mavutowo. 


KIREYO 
Chabwino, koma musatenge anawa. 


EDIPA 
Zimenezo zokha ndiye sindilola. Ukuganiza kuti 
ukandilanda anawa nditsala ndi chiyani? 


KIREYO 
Musaiwaletu kuti mulibenso mphamvu 
zomangolamula chimene mukufuna. Ufumu watha, 
tsopano ndinu munthu wamba. 


[KIREYO, EDIPA, ANTIGONE, ISIMENE ndi 


ANTCHITO aja akulowa m'nyumba yachifumu ndipo 
sewero likuthera pomwepo.)' 

Mawu Am munsi: 


1. Kadima: Mbiri imanena kuti Kadima ndi amene ana- 
khazikitsa mzinda wa Thebesi. N’chifukwa chake anthu 
onse okhala ku Thebesi ankatchedwa ana a Kadima. 


2. Pala: Pala Athena. Mulunga ameneyu anali ndi akachisi 
awiri a ku Thebesi. Isimeno: Kachisi wa Apolo komwe 
anthu ankakaperekako nsembe zopsereza komwe ansembe 
ankaona masomphenya okhudza zamtsogolo. 


3. Woimba wankhanza: Akunena za chilombo chamapiko 
chokhala ngati mkango, chamutu komanso chifuwa cha 
munthu wamkazi. Mfumu Layasi itangomwalira chilo- 
mbochi chinkazunza anthu a ku Thebes. Sichinkawalola 
kulowa kapena kutuluka mumzindawu pokhapokha ngati 
wina atapereka yankho lolondola la ndagi iyi: “N’chiyani 
chimayenda ndi miyendo inayi m mawa, iwiri masana, 
itatu madzulo?” Anthu amene alephera kupereka yankho 
lolondola la ndagiyi ankaphedwa n'kudyedwa ndi chilo- 
mbochi. Edipa anapereka yankho lolondola (lakuti mu- 
nthu), ndipo atachita zimenezi chilombocho chinadzipha 
ndipo anthu a ku Thebesi anamasuka. 


4. Munthu amene wapita kukachisi wa Apolo n’kubwe- 
rako atavala nkhata yamaluwa m'khosi mwake ankhala 
kuti watenga uthenga wabwino. 


5. Dzina lakuti Edipa limatanthauza “wotuma pamazi.” 


6. Ana aamuna awiri a Edipa ndi Utiko komanso Polenike 
ndipo ayenera kuti pa nthawiyi anali ndi zaka khumi 

mphambu zisanu kapena zaka khumbi mphambu zisanu 
ndi chimodzi ndipo sanali aakulu moti n'kukhala pampa- 
ndo wa bambo awo monga mfumu. 


7. Sewereoli limatha zisakudziwika bwinobwino kuti Edi- 
pa anachokadi ku Thebesi kapena ayi. Malinga ndi nthano 
zina zakale kwambiri zomwe Sophocles anagwiritsa ntchi- 
to polemba seweroli, Edipa anakhalabe ku Thebesi kwa 
kanthawi nzika komanso Kireyo asanamuthamangitse mu- 
mzindawo. Komanso zimene Kireyo ananena chakumape- 
toku, zikusonyeza kuti anakonza zoti adikire mpaka ata- 
mva kuchokera kwa Apolo zenizeni zoti achite ndi Edipa. 
Komabe zimaoneka kuti m'buku lina lotchedwa Illiad, Ho- 
mer analemba kuti Edipa anafera ku Thebesi ndipo pama- 
liro ake anthu a ku Thebesi anachita miyambo komanso 
masewera osiyanasiyana pomulembekeza. 


Mukhoza kupeza mabuku ena kwaulere pa linki iyi: Lula 
Pensulo 

